title: Kommissionens gennemførelsesforordning (EU) 2018/921 af 28. juni 2018 om indførelse af en endelig antidumpingtold på importen af vinsyre med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036

text:
               29.6.2018

               DA

               Den Europæiske Unions Tidende

               L 164/14

         KOMMISSIONENS GENNEMFØRELSESFORORDNING (EU) 2018/921
   af 28. juni 2018
   om indførelse af en endelig antidumpingtold på importen af vinsyre med oprindelse i Folkerepublikken Kina efter en udløbsundersøgelse i henhold til artikel 11, stk. 2, i Europa-Parlamentets og Rådets forordning (EU) 2016/1036
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (1), før den blev ændret ved Europa-Parlamentets og Rådets forordning (EU) 2017/2321 (2) (»grundforordningen«), særlig artikel 11, stk. 2, og
   ud fra følgende betragtninger:
   A.   SAGSFORLØB

   1.   Tidligere undersøgelser og gældende foranstaltninger

               (1)

               I 2006 indførte Rådet ved forordning (EF) nr. 130/2006 (3) en endelig antidumpingtold på importen af vinsyre med oprindelse i Folkerepublikken Kina (»Kina« eller »det berørte land«) (»de oprindelige foranstaltninger«). Disse foranstaltninger var i form af særskilte toldsatser på mellem 0 % og 10,1 % for tre kinesiske eksporterende producenter, der var indrømmet markedsøkonomisk behandling, og 34,9 % for alle andre kinesiske eksporterende producenter. Ved Rådets forordning (EF) nr. 150/2008 (4) blev de oprindelige foranstaltninger efter en interimsundersøgelse i medfør af grundforordningens artikel 11, stk. 3, ændret, og produktdefinitionen blev præciseret.

               (2)

               I april 2012 udelukkede Rådet ved gennemførelsesforordning (EU) nr. 332/2012 (5), efter offentliggørelsen af rapporten fra WTO's appelorgan om oksekød og ris (6), eksport fra Hangzhou Bioking Biochemical Engineering Co. Ltd (»Hangzhou Bioking«), en eksporterende producent, der nød godt af toldsatsen på 0 %, fra foranstaltningernes anvendelsesområde.

               (3)

               I april 2012 forlængede Rådet efter en udløbsundersøgelse i medfør af grundforordningens artikel 11, stk. 2, foranstaltningerne yderligere fem år ved gennemførelsesforordning (EU) nr. 349/2012 (7) (»tidligere udløbsundersøgelse«).

               (4)

               I juli 2012 blev de oprindelige foranstaltninger efter en delvis interimsundersøgelse i medfør af grundforordningens artikel 11, stk. 3, ændret ved Rådets gennemførelsesforordning (EU) nr. 626/2012 (8). Rådet trak indrømmelsen af den markedsøkonomiske behandling for de to resterende virksomheder, Changmao Biochemical Engineering Co. Ltd (»Changmao Biochemical«) og Ninghai Organic Chemical Factory (»Ninghai Organic«) tilbage og fastsatte for så vidt angår disse virksomheder en individuel dumpingmargen på henholdsvis 13,1 % og 8,3 % ved hjælp af deres egne eksportpriser.

               (5)

               Den 4. december 2014 (9) blev der indledt en antidumpingundersøgelse med hensyn til import til EU af vinsyre med oprindelse i Kina, som i medfør af grundforordningens artikel 5 var begrænset til Hangzhou Bioking. Kommissionen afsluttede undersøgelsen ved Kommissionens gennemførelsesafgørelse (EU) 2016/176 (10) uden at indføre nogen foranstaltninger.

               (6)

               Ved sin dom af 1. juni 2017 i sag T-442/12 Changmao Biochemical Engineering mod Rådet (11) annullerede Retten forordning (EU) nr. 626/2012, for så vidt som denne forordning finder anvendelse på Changmao Biochemical.

               (7)

               Den 7. september 2017 offentliggjorde Kommissionen en meddelelse i Den Europæiske Unions Tidende om dommen af 1. juni 2017 i sag T-442/12. Kommissionen besluttede at genoptage antidumpingundersøgelsen vedrørende import af vinsyre med oprindelse i Kina, som førte til vedtagelsen af forordning (EU) nr. 626/2012, for så vidt som den angår den eksporterende producent, og den genoptog undersøgelsen på det punkt, hvor uregelmæssigheden opstod. Genoptagelsen var begrænset til gennemførelsen af Rettens dom for så vidt angår Changmao Biochemical Engineering Co Ltd. Genoptagelsen vedrørte ikke andre undersøgelser.

         2.   Anmodning om en udløbsundersøgelse

               (8)

               Efter offentliggørelsen af en meddelelse om forestående udløb (12) modtog Kommissionen en anmodning om en fornyet undersøgelse i henhold til grundforordningens artikel 11, stk. 2 (»anmodning om en fornyet undersøgelse«).

               (9)

               Anmodningen om en fornyet undersøgelse blev indgivet den 24. januar 2017 af Distillerie Bonollo S.r.l., Caviro Distillerie S.r.l., Industria Chimica Valenzana S.p.a., Alvinesa Alcoholera Vinicola SA og Comercial Quimica Sarasa SL (»ansøgerne«), som tegner sig for over 25 % af den samlede produktion af vinsyre i Unionen.

               (10)

               Anmodningen var begrundet med, at udløbet af de foranstaltninger, der var indført på importen af vinsyre med oprindelse i Kina, sandsynligvis ville medføre fortsat eller fornyet dumping og fortsat eller fornyet skade for EU-erhvervsgrenen.

         3.   Indledning af en udløbsundersøgelse

               (11)

               Kommissionen fastslog efter høring af det rådgivende udvalg, der er nedsat ved grundforordningens artikel 15, stk. 1, at der forelå tilstrækkelige beviser til at berettige indledningen af en udløbsundersøgelse, og Kommissionen offentliggjorde den 19. april 2017 indledningen af en udløbsundersøgelse i medfør af grundforordningens artikel 11, stk. 2, ved en meddelelse i Den Europæiske Unions Tidende (13) (»indledningsmeddelelsen«).

         4.   Undersøgelsen

   4.1.   Den nuværende undersøgelsesperiode og den betragtede periode

               (12)

               Undersøgelsen vedrørende sandsynligheden for fortsat eller fornyet dumping omfattede perioden fra den 1. januar 2016 til den 31. december 2016 (»nuværende undersøgelsesperiode« eller »NUP«). Undersøgelsen af de tendenser, der er relevante for vurderingen af sandsynligheden for fortsat eller fornyet skade, omfattede perioden fra den 1. januar 2013 til udgangen af den nuværende undersøgelsesperiode (»den betragtede periode«).

         4.2.   Parter, som er berørt af undersøgelsen

               (13)

               Kommissionen underrettede officielt ansøgerne, andre kendte EU-producenter, eksporterende producenter, importører og brugere i Unionen, som den vidste var berørt af sagen, og repræsentanterne for det pågældende eksporterende land om indledningen af udløbsundersøgelsen.

               (14)

               Interesserede parter fik lejlighed til at tilkendegive deres synspunkter skriftligt og til at anmode om at blive hørt inden for den frist, der er fastsat i indledningsmeddelelsen.

         4.3.   Stikprøveudtagning

               (15)

               I sin indledningsmeddelelse anførte Kommissionen, at den eventuelt ville udtage en stikprøve af interesserede parter i henhold til grundforordningens artikel 17.

         4.3.1.   Stikprøveudtagning af eksporterende producenter i Kina

               (16)

               I betragtning af det tilsyneladende store antal eksporterende producenter i Kina anførtes det i indledningsmeddelelsen, at man påtænkte at anvende stikprøveudtagning.

               (17)

               For at gøre det muligt for Kommissionen at afgøre, om det var nødvendigt at anvende stikprøver, og i bekræftende fald at udtage en stikprøve, anmodede Kommissionen alle kendte eksporterende producenter om at give sig til kende senest 15 dage efter offentliggørelsen af indledningsmeddelelsen og om at forelægge Kommissionen de oplysninger, der blev anmodet om i meddelelsen. De ønskede oplysninger omfattede produktionsmængden og produktionskapaciteten. Kommissionen opfordrede desuden Kinas faste repræsentation ved Den Europæiske Union til at udpege en repræsentant, som kunne samarbejde med Kommissionen om at udtage stikprøven.

               (18)

               Ingen af de 22 kinesiske eksportører/producenter, der blev kontaktet, og ingen anden kinesisk eksportør/producent sig til kende og afgav de ønskede oplysninger.

         4.3.2.   Stikprøveudtagning af EU-producenter

               (19)

               Før indledningen kontaktede Kommissionen de EU-producenter og sammenslutninger af EU-producenter, der var identificeret i anmodningen om en fornyet undersøgelse, med henblik på at verificere, at de EU-producenter, der indgav anmodningen, var tilstrækkeligt repræsentative. Kommissionen indsamlede også de nødvendige oplysninger til at træffe en afgørelse om den potentielle stikprøveudtagning, der var omhandlet i punkt 5.3 i indledningsmeddelelsen.

               (20)

               I medfør af grundforordningens artikel 17 udvalgte Kommissionen midlertidigt en stikprøve på seks EU-producenter, som havde den største salgsmængde i Unionen i perioden fra den 1. januar til den 31. december 2016. Disse seks virksomheder tegnede sig for 86 % af EU-erhvervsgrenens samlede salgsmængde af vinsyre. Interesserede parter blev opfordret til at fremsætte bemærkninger til den midlertidige stikprøve.

               (21)

               En EU-producent, som ikke var medtaget i den midlertidige stikprøve, anførte, at denne burde medtages i den endelige stikprøve for at give et bedre billede af situationen i EU-erhvervsgrenen. Denne virksomhed blev bakket op af den italienske brancheorganisation for EU-producenter af vinsyre. En anden EU-producent fremførte, at denne ikke ønskede at deltage i udløbsundersøgelsen. Der blev ikke indgivet nogen yderligere bemærkninger.

               (22)

               Kommissionen mente, at i lyset af de modtagne bemærkninger var stikprøveudtagning af EU-producenter ikke længere hensigtsmæssig.

         4.3.3.   Stikprøveudtagning af ikke forretningsmæssigt forbundne importører

               (23)

               Med henblik på at afgøre, om der var behov for stikprøveudtagning og i så fald på at udtage en stikprøve, blev alle ikke forretningsmæssigt forbundne importører opfordret til at deltage i undersøgelsen. Parterne blev anmodet om at give sig til kende ved at give Kommissionen de oplysninger, der anmodes om i bilag II til indledningsmeddelelsen.

               (24)

               Desuden kontaktede Kommissionen i den indledende fase ti importører, som blev identificeret i anmodningen, og opfordrede dem til at gøre rede for deres aktiviteter og til at udfylde førnævnte bilag. Fem virksomheder besvarede stikprøveskemaet til ikke forretningsmæssigt forbundne importører. De blev imidlertid ikke betragtet som importører af den undersøgte vare men som brugere.

         4.4.   Spørgeskemaer

               (25)

               Kommissionen udsendte spørgeskemaer til alle ni EU-producenter og seks brugere. Spørgeskemaerne blev også sendt til ti producenter i potentielle tredjelande med markedsøkonomi, nemlig i Argentina, Australien, Brasilien, Chile og Indien.

               (26)

               Der blev modtaget besvarelser fra syv EU-producenter, fire brugere i EU og én producent i et potentielt tredjeland med markedsøkonomi, nemlig Australien.

               (27)

               Ingen af de kinesiske eksporterende producenter samarbejdede.

         4.5.   Kontrolbesøg

               (28)

               Kommissionen indhentede og efterprøvede alle de oplysninger, som den anså for nødvendige for at fastslå, om der var sandsynlighed for fortsat eller fornyet dumping og skade, og for at vurdere, om indførelsen af foranstaltninger ville være i strid med Unionens interesser. Der blev aflagt kontrolbesøg hos følgende virksomheder:

                           a)

                           EU-producenter:

                                       —

                                       Alvinesa Alcoholera Vinicola SA, Daimiel, Spanien

                                       —

                                       Caviro Distillerie S.r.l., Faenza, Italien

                                       —

                                       Comercial Quimica Sarasa S.L., Girona, Spanien

                                       —

                                       Distillerie Bonollo S.p.A, Formigine, Italien

                                       —

                                       Giovanni Randi S.p.a, Faenza, Italien

                                       —

                                       ICV — Industria Chimica Valenzana S.p.A, Padova, Italien

                                       —

                                       Villapana S.p.A, Faenza, Italien

                           b)

                           brugere:

                                       —

                                       DuPont Nutrition Biosciences ApS, København, Danmark

                                       —

                                       Saint-Gobain Construction Products UK Ltd, Leicestershire, Det Forenede Kongerige

         B.   DEN UNDERSØGTE VARE OG SAMME VARE

   1.   Den undersøgte vare

               (29)

               Den undersøgte vare er vinsyre, bortset fra D-(-)-vinsyre med en negativ optisk rotation på mindst 12,0 grader, målt i en vandig opløsning i henhold til metoden i Den Europæiske Farmakopé, henhørende under KN-kode ex 2918 12 00 (Taric-kode 2918120090) og med oprindelse i Kina (»den undersøgte vare«).

               (30)

               Den undersøgte vare benyttes i vin, i tilsætningsstoffer til drikke- og fødevarer, som et brandhæmmende middel i gips og i mange andre varer. Varen udvindes enten af biprodukter fra vinfremstilling, hvilket er tilfældet for produktionen i Unionen (»naturlig produktion«), eller af petrokemiske forbindelser ved kemisk syntese, hvilket er tilfældet for produktionen i Kina (»syntetisk produktion«). Kun L+-vinsyre fremstilles af biprodukter fra vinfremstilling. Både L+- og DL-vinsyre kan fremstilles syntetisk. Begge typer er den undersøgte vare og anvendes mere eller mindre til de samme formål.

         2.   Samme vare

               (31)

               Det blev antaget, at den undersøgte vare, som blev produceret i Kina og eksporteret til EU

                           —

                           den vare, der fremstilles og sælges af de eksporterende producenter på hjemmemarkedet i Kina

                           —

                           den vare, der produceres og sælges i referencelandet

                           —

                           den vare, der fremstilles og sælges i EU af EU-erhvervsgrenen

                     har samme grundlæggende fysiske og kemiske egenskaber og samme grundlæggende anvendelsesformål. De anses derfor for at være samme vare, jf. grundforordningens artikel 1, stk. 4.

         C.   SANDSYNLIGHED FOR FORTSAT DUMPING

   1.   Indledende bemærkninger

               (32)

               I henhold til grundforordningens artikel 11, stk. 2, undersøgte Kommissionen, om der var sandsynlighed for, at de eksisterende foranstaltningers udløb ville føre til fortsat eller fornyet dumping.

               (33)

               Eksport fra Hangzhou Bioking blev undtaget fra analysen af sandsynligheden for fortsat eller fornyet dumping i overensstemmelse med gennemførelsesforordning (EU) nr. 332/2012, jf. betragtning 2. Analysen herunder var udelukkende baseret på eksport af den undersøgte vare fra eksportører/producenter, der er omfattet af foranstaltningerne.

               (34)

               Som nævnt i betragtning 27 var der ingen kinesiske eksportører/producenter, der samarbejdede i forbindelse med denne undersøgelse. Kommissionen underrettede derfor de kinesiske myndigheder om, at den på grund af manglende samarbejdsvilje blandt kinesiske eksporterende producenter kan anvende grundforordningens artikel 18 til konklusionerne vedrørende Kina. Kommissionen modtog ingen bemærkninger eller anmodninger om en indgriben fra høringskonsulentens side fra de kinesiske myndigheder i denne henseende.

               (35)

               På dette grundlag og i henhold til grundforordningens artikel 18, stk. 1, blev konklusionerne vedrørende eksistensen af dumping og sandsynligheden for fortsat eller fornyet dumping baseret på de foreliggende faktiske oplysninger, herunder:

                           i)

                           oplysninger i anmodningen

                           ii)

                           data, der er indberettet til Kommissionen af medlemsstaterne i overensstemmelse med grundforordningens artikel 14, stk. 6, (»databasen i henhold til artikel 14, stk. 6«)

                           iii)

                           statistikker fra Kinas database over statistikker om eksport (»den kinesiske database«)

                           iv)

                           databasen Global Trade Atlas (»GTA«)

                           v)

                           offentligt tilgængelige oplysninger såsom virksomheders hjemmesider og uddrag fra publikationer fra markedsanalysebureauer, der er tilgængelige på internettet

                           vi)

                           oplysninger indhentet i forbindelse med tidligere undersøgelser (14).

         2.   Dumping

               (36)

               I indledningsmeddelelsen informerede Kommissionen de interesserede parter om, at den påtænkte at anvende Argentina som tredjeland med markedsøkonomi (»referenceland«), jf. grundforordningens artikel 2, stk. 7, litra a), og opfordrede dem til at fremsætte bemærkninger til dette valg. Kommissionen har ikke modtaget nogen bemærkninger i denne henseende.

               (37)

               Kommissionen kontaktede de argentinske myndigheder og de to kendte producenter af den undersøgte vare i Argentina og opfordrede dem til at samarbejde. Det viste sig, at en argentinsk producent var ophørt med at producere den undersøgte vare i løbet af den nuværende undersøgelsesperiode, og at den anden producent afviste at samarbejde.

               (38)

               Parallelt hermed opfordrede Kommissionen otte kendte producenter og to producentsammenslutninger i andre potentielle referencelande (Australien, Brasilien, Chile og Indien) til at samarbejde og kontaktede også de relevante myndigheder i disse lande og opfordrede dem til at indsende kontaktoplysninger på producentsammenslutninger samt på kendte producenter, som producerer og sælger den undersøgte vare på deres marked.

               (39)

               En australsk producent indvilligede først i at samarbejde, men endte med at indsende en mangelfuld besvarelse, der ikke omfattede nogen kvantitative data, og som derfor ikke kunne tages i betragtning.

               (40)

               Ingen andre producenter i et potentielt referenceland henvendte sig.

               (41)

               I betragtning af det manglende samarbejde fra referencelandsproducenters side fastsatte Kommissionen den normale værdi på ethvert andet rimeligt grundlag, jf. grundforordningens artikel 2, stk. 7, litra a).

               (42)

               Kommissionen baserede derfor den normale værdi på oplysningerne i anmodningen om en udløbsundersøgelse, dvs. på priser fra indenlandske fakturaer på den undersøgte vare fra én argentinsk producent. Anvendelsen af Argentina som kilde for den normale værdi er i overensstemmelse med anvendelsen af Argentina som referenceland i tidligere undersøgelser (15). Dette blev anset for at være den mest hensigtsmæssige metode, eftersom der på grund af det manglende samarbejde ikke var mere pålidelige oplysninger til rådighed.

               (43)

               Undersøgelsen fastslog, at den undersøgte vare i Argentina blev produceret ved hjælp af den naturlige metode, hvorimod den billigere syntetiske metode blev anvendt i Kina. Prisen på de råvarer, der blev anvendt i Argentina, blev derfor tilpasset for at tage højde for prisforskelle mellem produktionsmetoderne.

               (44)

               Efter fremlæggelsen af oplysninger hævdede en enkelt kinesisk eksporterende producent, at den referencelandsmetode, der blev anvendt i den nuværende undersøgelse, ikke var i overensstemmelse med EU's forpligtelser i henhold til Verdenshandelsorganisationen (»WTO«). Producenten henviste navnlig til, at afsnit 15 i protokollen om Folkerepublikken Kinas tiltrædelse af WTO udløb den 11. december 2016, hvorefter det ikke længere var berettiget at anvende referencelandsmetoden.

               (45)

               Kommissionen mindede om, at den normale værdi blev fastsat på grundlag af oplysninger fra referencelandet i henhold til grundforordningens artikel 2, stk. 7. Denne påstand blev derfor afvist.

         2.1.   Changmao Biochemical

   2.1.1.   Normal værdi

               (46)

               På grund af det manglende samarbejde fra kinesiske eksporterende producenters side, og navnlig fra Changmao Biochemical, som nød godt af en individuel toldsats, var der ikke adgang til oplysninger om deres salgspriser eller omkostninger på det kinesiske hjemmemarked til at fastsætte den normale værdi. Den blev derfor fastsat på grundlag af grundforordningens artikel 18 ved hjælp af tilgængelige fakta, jf. betragtning 34.

               (47)

               Kommissionen undersøgte i denne forbindelse først, om den normale værdi kunne fastslås på grundlag af Changmao Biochemicals eksportpriser til tredjelande ved at anvende grundforordningens artikel 2, stk. 3. For at fastslå disse eksportpriser blev oplysninger registreret i den kinesiske database over eksport taget i betragtning. Selv om oplysninger om kinesiske virksomheders eksport registreres i den kinesiske database, stiller denne database kun oplysninger til rådighed om den enkelte virksomheds eksportvolumen og ikke om den tilsvarende værdi. Det var derfor ikke muligt at beregne Changmao Biochemicals eksportpriser på dette grundlag.

               (48)

               Da der ikke var mere pålidelige oplysninger til rådighed, baserede Kommissionen den normale værdi på oplysningerne i anmodningen om en udløbsundersøgelse, dvs. på priser fra indenlandske fakturaer på den undersøgte vare fra én argentinsk producent.

         2.1.2.   Eksportpriser

               (49)

               På grund af Changmao Biochemicals manglende samarbejde blev eksportpriserne fastsat på grundlag af databasen i henhold til artikel 14, stk. 6, i henhold til grundforordningens artikel 18.

         2.1.3.   Sammenligning

               (50)

               Kommissionen sammenlignede den normale værdi og den således fastsatte eksportpris på grundlag af priserne ab fabrik. I tilfælde, hvor det er begrundet i behovet for at sikre en rimelig sammenligning, blev eksportprisen og den normale værdi justeret for forskelle, der påvirkede priserne og prisernes sammenlignelighed, jf. grundforordningens artikel 2, stk. 10.

               (51)

               Eksportpriserne blev justeret for søfragt (0,07 EUR/kg), håndteringsomkostninger (0,007 EUR/kg) og landtransport (0,014 EUR/kg) på grundlag af data fra anmodningen om en udløbsundersøgelse.

               (52)

               I henhold til de import- og eksporttariffer, der offentliggøres af de kinesiske toldmyndigheder, blev merværdiafgiften (moms) på kinesisk eksport af den undersøgte vare kun delvist refunderet i den nuværende undersøgelsesperiode: eksport blev pålagt en afgift på 17 %, hvoraf 9 % blev refunderet efterfølgende. Kommissionen anvendte derfor både de normale værdier og eksportpriserne med moms og justerede den normale værdi for at tage højde for den gældende momssats på eksport efter godtgørelse, hvis det var relevant. Den normale værdi blev derfor justeret med 8 %.

               (53)

               I henhold til årsrapporten fra 2016 (16) producerede Changmao Biochemical den undersøgte vare ved hjælp af den »syntetiske« produktionsmetode, hvorimod den argentinske producent benyttede den »naturlige« produktionsmetode. Ifølge en markedsundersøgelse (17) offentliggjort kort efter den nuværende undersøgelsesperiode er syntetisk vinsyre et »meget billigere alternativ« end naturlig vinsyre. Under den nuværende undersøgelse var der ikke nogen detaljerede oplysninger om produktionsomkostninger til rådighed. For at tage højde for forskellen i produktionsmetoder blev den normale værdi som fastsat på grundlag af anmodningen om en udløbsundersøgelse derfor sat ned med [30 %-40 %] (18) for at afspejle prisforskellen mellem den naturlige metode og den syntetiske metode på baggrund af resultaterne fra den delvise interimsundersøgelse, som førte til gennemførelsesforordning (EU) nr. 626/2012. I denne henseende blev forskellen mellem salgsprisen på den undersøgte vare og den beregnede værdi i Argentina, der blev fastlagt i den delvise interimsundersøgelse, anvendt på den normale værdi, der blev fastsat i den nuværende undersøgelse, jf. betragtning 48. Den beregnede værdi, der blev fastlagt i den delvise interimsundersøgelse, blev baseret på produktionsomkostningerne i Argentina ved at erstatte den råvare, der blev anvendt i Argentina, med den gennemsnitlige markedspris for benzen (der anvendes i den syntetiske produktionsmetode) og tilføje en margen for salgs- og administrationsomkostninger og andre generalomkostninger (SA&G-omkostninger) samt fortjeneste.

               (54)

               Det skal bemærkes, at de eventuelle forskelle for varetype L+ og DL nævnt i betragtning 30 i modsætning til i gennemførelsesforordning (EU) nr. 626/2012 ikke blev taget i betragtning ved beregningen af dumpingmargenen i den nuværende undersøgelse. Det skyldes den kinesiske eksporterende producents manglende samarbejde og de deraf følgende manglende oplysninger om de eksporterede varetyper.

         2.1.4.   Dumpingmargen

               (55)

               Kommissionen sammenlignede den vejede gennemsnitlige normale værdi med den vejede gennemsnitlige eksportpris som fastlagt ovenfor i overensstemmelse med grundforordningens artikel 2, stk. 11 og 12.

               (56)

               På dette grundlag var den vejede gennemsnitlige dumpingmargen for Changmao Biochemical, udtrykt i procent af cif-prisen, frit Unionens grænse, ufortoldet, over 70 %.

               (57)

               Hvis der ikke blev foretaget nogen justeringer af den normale værdi for forskelle i produktionsmetoden, ville den normale værdi fastsat for Changmao Biochemical udelukkende være baseret på oplysningerne i anmodningen om en udløbsundersøgelse. Ved at sammenligne den således fastsatte normale værdi med eksportprisen, ville dumpingmargenen således overstige 170 %. Som ovenfor ville beregningen af dumpingen være baseret på en sammenligning af den vejede gennemsnitlige normale værdi med den vejede gennemsnitlige eksportpris som fastlagt ovenfor i overensstemmelse med grundforordningens artikel 2, stk. 11 og 12. Som nævnt ovenfor i betragtning 53 finder Kommissionen imidlertid, at justeringen af den normale værdi er berettiget.

               (58)

               Efter fremlæggelsen af oplysninger gjorde ansøgerne og en sammenslutning af EU-producenter indsigelse mod den tilgang, som Kommissionen havde valgt i forhold til Rettens dom af 3. maj 2018 i sag T-431/12 Distillerie Bonollo m.fl. mod Rådet (19). Fristen for at appellere denne dom er dog endnu ikke udløbet, og derfor kan der ikke på dette tidspunkt drages endelige konklusioner på dette grundlag.

         2.2.   Ninghai Organic

               (59)

               Selv om indrømmelsen af markedsøkonomisk behandling til Ninghai Organic blev trukket tilbage ved Rådets gennemførelsesforordning (EU) nr. 626/2012, jf. betragtning 4, nyder virksomheden fortsat godt af en individuel toldsats. Som det fremgår af betragtning 18 samarbejdede Ninghai Organic ikke i forbindelse med denne undersøgelse.

         2.2.1.   Normal værdi

               (60)

               Som anført i betragtning 41 og 42 fastsatte Kommissionen i betragtning af det manglende samarbejde fra referencelandsproducenters side den normale værdi på ethvert andet rimeligt grundlag, jf. grundforordningens artikel 2, stk. 7, litra a), dvs. på priser fra indenlandske fakturaer på den undersøgte vare fra én argentinsk producent oplyst i anmodningen om en udløbsundersøgelse.

         2.2.2.   Eksportpriser

               (61)

               På grund af Ninghai Organics manglende samarbejde blev eksportpriserne for denne virksomhed fastsat på grundlag af databasen i henhold til artikel 14, stk. 6 for import til EU i løbet af den nuværende undersøgelsesperiode i overensstemmelse med grundforordningens artikel 18.

         2.2.3.   Sammenligning

               (62)

               Kommissionen sammenlignede den normale værdi og den således fastsatte eksportpris på grundlag af priserne ab fabrik. I tilfælde, hvor det er begrundet i behovet for at sikre en rimelig sammenligning, blev eksportprisen og den normale værdi justeret for forskelle, der påvirkede priserne og prisernes sammenlignelighed, jf. grundforordningens artikel 2, stk. 10.

               (63)

               Eksportpriserne blev justeret for søfragt (0,07 EUR/kg), håndteringsomkostninger (0,007 EUR/kg) og landtransport (0,014 EUR/kg) på grundlag af data fra anmodningen om en udløbsundersøgelse.

               (64)

               I henhold til de import- og eksporttariffer, offentliggøres af de kinesiske toldmyndigheder, blev moms på kinesisk eksport af den undersøgte vare kun delvist refunderet under den nuværende undersøgelsesperiode: eksport blev pålagt en afgift på 17 %, hvoraf 9 % blev refunderet efterfølgende. Kommissionen tog derfor både de normale værdier og eksportpriserne med moms og justerede den normale værdi for at tage højde for den gældende momssats på eksport efter godtgørelse, hvor det var relevant. Den normale værdi blev derfor justeret med 8 %.

               (65)

               I henhold til anmodningen og den tidligere udløbsundersøgelse producerede Ninghai Organic den undersøgte vare ved hjælp af den »syntetiske« produktionsmetode, hvorimod den argentinske producent benyttede den »naturlige« produktionsmetode». Der blev derfor foretaget en justering af den normale værdi som beskrevet i betragtning 53.

               (66)

               Der blev ikke foretaget nogen justeringer for varetyperne L+ og DL af de grunde, der er nævnt i betragtning 54.

         2.2.4.   Dumpingmargen

               (67)

               Kommissionen sammenlignede den normale værdi med den vejede gennemsnitlige eksportpris som fastlagt ovenfor i overensstemmelse med grundforordningens artikel 2, stk. 11 og 12.

               (68)

               På dette grundlag oversteg den vejede gennemsnitlige dumpingmargen for Ninghai Organic udtrykt i procent af cif-prisen, frit Unionens grænse, ufortoldet, 70 %.

               (69)

               Hvis den normale værdi ikke justeres for forskelle i produktionsmetoden, kan den normale værdi sammenlignes med eksportprisen, jf. betragtning 60 og 61, med passende justeringer, jf. betragtning 62-64. Den således beregnede dumpingmargen ville overstige 170 %. Som nævnt ovenfor finder Kommissionen imidlertid, at justeringen af den normale værdi er berettiget.

               (70)

               Som ovenfor vil beregningen af dumpingen i begge tilfælde være baseret på en sammenligning af den vejede gennemsnitlige normale værdi med den vejede gennemsnitlige eksportpris som fastlagt ovenfor i overensstemmelse med grundforordningens artikel 2, stk. 11 og 12.

               (71)

               Den påstand, som ansøgerne og en sammenslutning af EU-producenter fremsatte, jf. betragtning 58, med hensyn til Changmao Biochemical, dvs. at der ikke burde justeres for forskelle i produktionsmetoden, blev også fremsat vedrørende justeringen for forskelle i produktionsmetoden for Ninghai Organic, jf. betragtning 65. Disse parter mente derfor også, at dumpingmargenen i betragtning 68 var ukorrekt. Påstanden blev afvist af samme grund som anført i betragtning 58.

         2.3.   Alle andre eksporterende producenter

               (72)

               I overensstemmelse med databasen i henhold til artikel 14, stk. 6, blev mindre end syv ton af den undersøgte vare eksporteret af kinesiske producenter underlagt resttoldsats. I lyset af denne ubetydelige mængde, der kun udgør 0,4 % af eksporten til EU fra kinesiske eksporterende producenter, der er underlagt foranstaltninger, i den nuværende undersøgelsesperiode, blev der ikke beregnet nogen dumpingmargen for de resterende virksomheder i Kina.

         2.4.   Konklusion om dumping

               (73)

               I betragtning 56 og 68 blev det fastslået, at de to virksomheder, der nyder godt af en individuel dumpingmargen, fortsatte med dumping i den nuværende undersøgelsesperiode. Det konstaterede dumpingniveau oversteg 70 % for begge virksomheder. Eftersom disse to virksomheder tilsammen tegner sig for mere end 99 % af den kinesiske eksport, der er omfattet af foranstaltninger, var konklusionen, at dumping fra Kina fortsatte i l den nuværende undersøgelsesperiode.

         3.   Udvikling i importen i tilfælde af foranstaltningernes ophævelse

               (74)

               I forlængelse af konstateringen af dumping i den nuværende undersøgelsesperiode undersøgte Kommissionen, om der var sandsynlighed for fortsat dumping, hvis foranstaltningerne blev ophævet. Følgende elementer blev undersøgt: produktionskapaciteten og den uudnyttede kapacitet i Kina, den kinesiske eksportadfærd i andre tredjelande og EU-markedets tiltrækningskraft.

               (75)

               I lyset af det manglende samarbejde med de kinesiske eksporterende producenter og i henhold til med grundforordningens artikel 18 blev konklusionerne vedrørende sandsynligheden for fornyet dumping nedenfor baseret på de foreliggende faktiske oplysninger, nemlig de kilder, der er nævnt i betragtning 35.

               (76)

               Som allerede nævnt i betragtning 33 var analysen om sandsynlighed for fortsat dumping baseret på data, der udelukkende vedrører »producenter underlagt foranstaltninger«, dvs. alle kinesiske producenter undtagen Hangzhou Bioking.

         3.1.   Produktionskapacitet og uudnyttet kapacitet i Kina

               (77)

               Baseret på data fra anmodningen om en udløbsundersøgelse, der blev krydstjekket og, hvor det var relevant, suppleret ved hjælp af kinesiske producenters websteder og oplysninger indsamlet under tidligere undersøgelser (20), var den samlede produktionskapacitet for kinesiske producenter underlagt foranstaltninger i den nuværende undersøgelsesperiode på 54 000 ton.

               (78)

               På baggrund af offentligt tilgængelige oplysninger blev det kinesiske indenlandske forbrug i den nuværende undersøgelsesperiode anslået til ca. 8 500 ton pr. år (21). Når import af den undersøgte vare i Kina i henhold til registreringer i GTA-databasen (dvs. ca. 300 ton) tages i betragtning, anslås det, at det samlede indenlandske salg i Kina (inklusive Hangzhou Bioking) var på ca. 8 200 ton. Da der ikke var mere pålidelige oplysninger til rådighed, blev det anslået, at andelen af indenlandsk salg fra kinesiske producenter, der er omfattet af foranstaltninger, i forhold til det samlede indenlandske salg i Kina var det samme som deres andel af den samlede kinesiske produktionskapacitet. I henhold til denne antagelse blev det indenlandske salg fra kinesiske producenter, der er omfattet af foranstaltninger, anslået til [6 200-6 600] (22) ton i den nuværende undersøgelsesperiode.

               (79)

               I den nuværende undersøgelsesperiode var den samlede kinesiske eksport (inklusive Hangzhou Bioking) på 33 300 ton, og eksporten fra kinesiske producenter, der er omfattet af foranstaltninger, var på [20 000-25 000] ton i henhold til den kinesiske database. Når det indenlandske salg i henhold til ovenstående bliver taget i betragtning, svarer det til en samlet kinesisk produktion på ca. 41 500 ton, hvoraf [26 000-30 000] ton er produceret af kinesiske producenter, der er omfattet af foranstaltninger.

               (80)

               Den uudnyttede kapacitet hos de producenter, der er omfattet af foranstaltninger, udgjorde [24 000-28 000] ton.

               (81)

               På baggrund af ovenstående konklusioner i betragtning 77-80 om kinesisk indenlandsk forbrug, produktionskapacitet, produktion og kinesisk eksport, blev der draget følgende konklusioner:

                           —

                           Det indenlandske forbrug i Kina udgør kun 16 % af produktionskapaciteten hos de kinesiske eksporterende producenter, der er omfattet af foranstaltninger.

                           —

                           De kinesiske eksporterende producenter, er omfattet af foranstaltninger, er meget eksportorienterede, hvilket fremgår af, at 75 % af deres produktion eksporteres.

                           —

                           Kapacitetsudnyttelsesgraden hos de producenter, der er omfattet af foranstaltninger i den nuværende undersøgelsesperiode, var under 55 %. Eftersom det indenlandske marked er begrænset, vil ethvert forsøg på et øge denne lave kapacitetsudnyttelsesgrad betyde øget eksport.

                           —

                           Den uudnyttede kapacitet hos de producenter, der er omfattet af foranstaltninger, udgjorde [110 %-120 %] af forbruget i EU.

               (82)

               Ifølge markedsanalyser (23) forventes den årlige vækstrate i Asien-Stillehavsområdet for den indenlandske efterspørgsel efter den undersøgte vare at være på 6,8 % fra 2014 til 2020. Ved ekstrapolering på baggrund af denne rate og den indenlandske efterspørgsel i Kina fastsat for den nuværende undersøgelsesperiode anslås den indenlandske efterspørgsel i Kina at være på 13 500 ton inden 2022. Der vil fortsat være en stor forskel i forhold til den kinesiske produktionskapacitet i den nuværende undersøgelsesperiode.

               (83)

               Det skal derudover påpeges, at Hangzhou Bioking øgede sin kapacitet med [8 000-13 000] ton/år efter den nuværende undersøgelsesperiode. Den udskiftede sin eksisterende fabrik med en ny produktionslinje med en kapacitet på 25 000 ton/år (24). Dette vil øge ubalancen mellem produktionskapacitet og efterspørgslen på det kinesiske hjemmemarked yderligere.

               (84)

               På baggrund af ovenstående er konklusionen, at de kinesiske eksporterende producenter, der er omfattet af foranstaltninger, har et incitament til at øge deres position på eksportmarkederne.

         3.2.   Kinesisk eksportadfærd i andre tredjelande

               (85)

               Eftersom de kinesiske eksporterende producenter, der er omfattet af foranstaltninger, ikke ville samarbejde, var det ikke muligt at analysere kinesiske eksportpriser til tredjelande helt uden Hangzhou Bioking. Det skyldes, at den kinesiske database over eksportstatistik kun stiller oplysninger til rådighed om den eksporterede mængde fra hver enkelt virksomhed og ikke om de tilsvarende værdier. Eftersom Hangzhou Biokings eksport til tredjelande ifølge den kinesiske database over eksportstatistik udgjorde mindre end en femtedel af den samlede kinesiske eksport til disse lande, blev resultaterne vedrørende den samlede kinesiske eksport til andre tredjelande ikke desto mindre anset for at være repræsentative for adfærden hos de kinesiske eksporterende producenter, der er omfattet af foranstaltninger.

               (86)

               En sammenligning af den gennemsnitlige kinesiske eksportpris til resten af verden i henhold til registreringer i den kinesiske database justeret til et ab fabrik-niveau med den normale værdi fastsat herover for Changmao Biochemical og Ninghai Organic viste en dumpingmargen, som kunne udgøre mere end 70 %, efter den er justeret for forskelle i produktionsmetoder som beskrevet i betragtning 53. For så vidt angår de fem største markeder i tredjelande for kinesiske eksporterende producenter, nemlig Indien, Rusland, USA, Tyrkiet og Australien i prioriteret rækkefølge, der tegner sig for 69 % af Kinas samlede eksport til andre tredjelande, var de beregnede dumpingmargener også over 70 % for hvert marked (mellem 72 % og 87 %).

               (87)

               Hvis den normale værdi baseres på den normale værdi i anmodningen om en udløbsundersøgelse uden justering for forskelle i produktionsmetoder, ville dumpingmargenen være over 170 %. Som nævnt ovenfor finder Kommissionen imidlertid, at justeringen af den normale værdi er berettiget.

               (88)

               Konklusionen var derfor, at kinesiske producenter, der er omfattet af foranstaltninger, eksporterede til markeder i tredjelande til dumpingpriser.

         3.3.   EU-markedets tiltrækningskraft

               (89)

               Der er en betydelig overkapacitet på det indenlandske kinesiske marked, hvilket kan tvinge de kinesiske producenter, der er omfattet af foranstaltninger, til at finde alternative markeder til deres uudnyttede kapacitet.

               (90)

               EU-markedet er langt det største i verden og tegnede sig for 35 % af det globale forbrug af den undersøgte vare i den nuværende undersøgelsesperiode ifølge markedsanalyser (25). GTA-databasen viser også, at den gennemsnitlige fob-pris for kinesisk eksport til EU i den nuværende undersøgelsesperiode var mellem 6 % og 8 % højere end gennemsnitsprisen for kinesisk eksport til resten af verden (26) i samme periode. Kommissionen konkluderede derfor, at EU-markedet er et attraktivt marked for kinesisk eksport, fordi det kan give højere fortjeneste på salget til EU's marked end salget til andre eksportmarkeder.

               (91)

               Det forhold, at de kinesiske eksporterende producenter, der er omfattet af foranstaltninger, på trods af antidumpingforanstaltninger er fortsat med at eksportere store mængder til EU, svarende til 8 % af forbruget i EU i den nuværende undersøgelsesperiode, bekræfter desuden deres fortsatte interesse i EU-markedet.

               (92)

               I den nuværende undersøgelsesperiode gik mindre end 30 % af eksporten fra de to kinesiske producenter, der er omfattet af individuelle foranstaltninger, til EU. Det kan med rimelighed antages, at de to producenter, der på nuværende tidspunkt er omfattet af individuel told, ville øge deres eksport til EU, hvis foranstaltningerne blev ophævet. Det kan også med rimelighed antages, at de andre kinesiske producenter, der på nuværende tidspunkt eksporterer meget lidt (7 ton i den nuværende undersøgelsesperiode) til EU-markedet på grund af en høj resttoldsats, ville begynde at eksportere store mængder til EU.

         3.4.   Konklusion

               (93)

               Det kan konkluderes, at de dumpingmargener, der blev konstateret i den nuværende undersøgelsesperiode, samt den store produktionskapacitet og den store uudnyttede kapacitet i kombination med Kinas eksportadfærd i andre tredjelande og EU-markedets tiltrækningskraft tyder på, at en ophævelse af foranstaltningerne sandsynligvis vil føre til en betydelig stigning i eksporten til Unionen. I betragtning af de dumpingmargener, der blev konstateret i den nuværende undersøgelsesperiode, er det også sandsynligt, at fremtidig eksport vil blive foretaget til dumpingpriser. Kommissionen konkluderede derfor, at der er stor sandsynlighed for fortsat dumping, hvis foranstaltningerne ophæves.

         D.   SANDSYNLIGHEDEN FOR FORTSAT ELLER FORNYET SKADE

   1.   Definition af EU-erhvervsgrenen og EU-produktionen

               (94)

               I den nuværende undersøgelsesperiode blev samme vare fremstillet af ni producenter i EU. Ud af disse ni producenter samarbejdede syv producenter i forbindelse med undersøgelsen. Det konstateredes, at disse syv producenter tegnede sig for en stor del af den samlede EU-produktion, i dette tilfælde mere end 60 %, af samme vare. De betegnes i det følgende »EU-erhvervsgrenen«, jf. grundforordningens artikel 4, stk. 1, og artikel 5, stk. 4.

               (95)

               EU-produktionen blev fastsat til 18 900 ton, hvilket svarer til 64 % af den anslåede samlede produktion i EU, herunder de to andre EU-producenter (29 661 ton (27) i alt).

               (96)

               For så vidt angår en analyse af skaderne blev skadesindikatorerne vurderet i forbindelse med en større andel af EU-produktionen på baggrund af bekræftede oplysninger indsamlet fra producenter, der samarbejdede med undersøgelsen.

               (97)

               EU-markedet for den undersøgte vare kendetegnes ved et relativt lavt antal producenter, for det meste små og mellemstore virksomheder. Med undtagelse af en enkelt producent, som kun fremstiller vinsyre, er alle andre producenter vertikalt integreret, og hovedaktiviteten er fremstilling af alkohol fra vinbærme, der er en proces, hvor den undersøgte vare er et biprodukt.

               (98)

               Den betragtede periode i den indeværende undersøgelse overlapper delvist den undersøgelse, der henvises til i betragtning 5 for 2013 og delvist for 2014. Som nævnt i betragtning 96 blev skadesaspekterne i undersøgelsen vurderet i forbindelse med en større andel af EU-produktionen på baggrund af bekræftede oplysninger indsamlet fra samarbejdsvillige EU-producenter. I den undersøgelse, der henvises til i betragtning 5, blev de makroøkonomiske skadesindikatorer såsom produktion, salgsmængde og markedsandel vurderet på baggrund af data fra alle EU-producenter. Der er derfor forskel på værdierne for nogle indikatorer mellem denne undersøgelse og den undersøgelse, der henvises til i betragtning 5.

         2.   EU-forbruget

               (99)

               EU-forbruget blev fastlagt på grundlag af EU-erhvervsgrenens salgsmængde på EU-markedet, importmængder fra tredjelande til EU baseret på databasen i henhold til artikel 14, stk. 6, kinesisk import baseret på databasen i henhold til artikel 14, stk. 6, og salgsmængden fra andre EU-producenter baseret på oplysninger i anmodningen om en udløbsundersøgelse.

               (100)

               EU-forbruget faldt mellem 2013 og den nuværende undersøgelsesperiode med 11 %. Efterspørgslen faldt fra 2013 til 2014 med 10 % og stabiliserede sig herefter på 2014-niveauet. Efterspørgslen efter den undersøgte vare afhænger i princippet af eksterne elementer såsom klimatiske forhold, der påvirker forbruget af den undersøgte vare i vinsektoren. I bygge- og anlægsbranchen kan forbruget variere i henhold til mængden af bygge- og anlægsarbejder generelt og også i henhold til brug af erstatningsprodukter.

                  Tabel 1

                  EU-forbruget

                           2013

                           2014

                           2015

                           Den nuværende undersøgelsesperiode

                           Samlet forbrug (ton)

                           25 455

                           22 931

                           23 767

                           22 610

                              Indeks (2013 = 100)

                              100

                              90

                              93

                              89

                              Kilde: Anmodning om en udløbsundersøgelse, database i henhold til artikel 14, stk. 6, bekræftede besvarelser af spørgeskema.

         3.   Mængde, markedsandel og priser på importen fra Kina

   3.1.   Mængde og markedsandel

   i)
         Samlet import fra Kina

               (101)

               Med henblik på at vurdere den generelle situation på EU-markedet vurderede Kommissionen også mængden af den samlede import af den undersøgte vare (dvs. inklusive import fra den virksomhed, der ikke er omfattet af foranstaltningerne, Hangzhou Bioking). Konklusionen var, at mængden af den samlede import fra Kina til EU faldt med 47 % i den betragtede periode. Den faldt fra [9 000-11 000] ton i 2013 til [5 000-6 000] ton i den nuværende undersøgelsesperiode svarende til en markedsandel på [20-30] %. Eftersom kun én eksporterende producent ikke var omfattet af foranstaltninger, skal de samlede tal og også tallene vedrørende eksportører, der er omfattet af foranstaltninger, angives som intervaller eller indeks af fortrolighedshensyn.

                  Tabel 2

                  Importmængde og markedsandel for den samlede import fra Kina

                           2013

                           2014

                           2015

                           Den nuværende undersøgelsesperiode

                           Samlet importmængde fra Kina (ton)

                           [9 000 -11 000 ]

                           [8 000 -9 000 ]

                           [6 000 -8 000 ]

                           [5 000 -6 000 ]

                              Indeks (2013 = 100)

                              100

                              82

                              65

                              53

                           Markedsandel af samlet import fra Kina (%)

                           [40-50]

                           [30-40]

                           [25-35]

                           [20-30]

                              Indeks (2013 = 100)

                              100

                              91

                              70

                              60

                              Kilde: Databasen i henhold til artikel 14, stk. 6.

         ii)
         Import fra Kina, der er omfattet af foranstaltninger

               (102)

               Importmængden fra kinesiske eksportører, der er omfattet af antidumpingforanstaltninger, til Unionen faldt ligeledes med 49 % til [1 600-1 900 ton] i den nuværende undersøgelsesperiode svarende til en markedsandel på [7-10 %], hvilket er et fald fra [11-14 %] i begyndelsen af den betragtede periode.

                  Tabel 3

                  Importmængde og markedsandel for import fra Kina, der er omfattet af foranstaltninger

                           2013

                           2014

                           2015

                           Den nuværende undersøgelsesperiode

                           Importmængde fra Kina, der er omfattet af foranstaltninger (ton)

                           [3 100 -3 700 ]

                           [2 300 -2 800 ]

                           [1 900 -2 300 ]

                           [1 600 -1 900 ]

                              Indeks (2013 = 100)

                              100

                              82

                              66

                              51

                           Markedsandel for import fra Kina, der er omfattet af foranstaltninger (%)

                           [11-14]

                           [10-13]

                           [8-11]

                           [7-10]

                              Indeks (2013 = 100)

                              100

                              91

                              70

                              58

                              Kilde: Databasen i henhold til artikel 14, stk. 6.

         iii)
         Import fra Kina, der ikke er omfattet af foranstaltninger

               (103)

               I den betragtede periode udviklede importmængden fra Kina, der ikke er omfattet af foranstaltninger, til Unionen sig som følger:

                  Tabel 4

                  Importmængde og markedsandel for import fra Kina, der ikke er omfattet af foranstaltninger

                           2013

                           2014

                           2015

                           Den nuværende undersøgelsesperiode

                           Importmængde fra Kina, der ikke er omfattet af foranstaltninger (ton)

                           [7 000 -8 000 ]

                           [6 000 -7 000 ]

                           [4 000 -5 000 ]

                           [3 000 -4 000 ]

                           Importmængde

                              Indeks (2013 = 100)

                              100

                              82

                              65

                              54

                           Markedsandel for import fra Kina, der ikke er omfattet af foranstaltninger (%)

                           [25-35]

                           [20-30]

                           [20-30]

                           [10-20]

                           Markedsandel

                              Indeks (2013 = 100)

                              100

                              91

                              70

                              60

                              Kilde: Databasen i henhold til artikel 14, stk. 6.

               (104)

               Importmængden fra Kina, der ikke er omfattet af foranstaltninger, udgør den største importandel fra Kina. Den faldt med 46 % i den betragtede periode og fulgte udviklingen i import, der er omfattet af foranstaltninger, meget tæt. Andelen af den samlede kinesiske eksport til EU var altså stabil i den betragtede periode.

         3.2.   Priser og underbud

   i)
         Priser og underbud på import, der er omfattet af foranstaltninger

               (105)

               Følgende tabel viser udviklingen i de gennemsnitlige cif-priser, frit Unionens grænse, på den import fra Kina, der er omfattet af foranstaltninger.

                  Tabel 5

                  Gennemsnitspris på import fra Kina, der er omfattet af foranstaltninger

                           2013

                           2014

                           2015

                           Den nuværende undersøgelsesperiode

                           Prisen på kinesisk import, der er omfattet af foranstaltninger (EUR/ton)

                           2 731

                           2 706

                           2 443

                           1 895

                              Indeks (2013 = 100)

                              100

                              99

                              89

                              69

                              Kilde: databasen i henhold til artikel 14, stk. 6.

               (106)

               Den gennemsnitlige enhedssalgspris på kinesisk import, der er omfattet af foranstaltninger, på cif-niveau var på 1 895 EUR/ton, svarende til et fald på 31 % i den betragtede periode.

               (107)

               Prisunderbuddet i den nuværende undersøgelsesperiode ved sammenligning af a) de vejede gennemsnitlige salgspriser, som samarbejdsvillige EU-producenter krævede af ikke forretningsmæssigt forbundne kunder på EU-markedet, justeret til et ab fabrik-niveau, og b) de gennemsnitlige importpriser, der er omfattet af foranstaltninger, fra det pågældende land ved salg til den første uafhængige kunde på EU-markedet, fastsat på cif-basis på baggrund af databasen i henhold til artikel 14, stk. 6, og med tilføjelse af relevant told, antidumpingtold og omkostninger efter import.

               (108)

               Da de kinesiske eksporterende producenter ikke samarbejdede, kunne de varetyper, som blev eksporteret fra Kina, ikke bestemmes, jf. betragtning 27. Det var derfor ikke muligt at foretage en sammenligning pr. varetype. Resultatet af sammenligningen blev udtrykt i procent af de samarbejdsvillige EU-producenters omsætning i den nuværende undersøgelsesperiode. Det viste en vejet gennemsnitlig underbudsmargen på 19 %.

         ii)
         Priser på import, der ikke er omfattet af foranstaltninger

               (109)

               I løbet af den betragtede periode faldt priserne på import fra Kina, der ikke er omfattet af foranstaltninger, for den undersøgte vare, med 34 %. I hele den betragtede periode var priserne på import, der ikke er omfattet af foranstaltninger, lidt højere end eller på samme niveau som priserne på dumpingimport (28). I hele den betragtede periode var priserne på import, der ikke var omfattet af foranstaltningerne, lavere end EU-erhvervsgrenens priser.

                  Tabel 6

                  Priser på import fra Kina, der ikke er omfattet af foranstaltninger

                           2013

                           2014

                           2015

                           Den nuværende undersøgelsesperiode

                           Pris på kinesisk import, der er omfattet af nultold (EUR/ton)

                           [2 900 -3 100 ]

                           [2 800 -3 000 ]

                           [2 300 -2 500 ]

                           [1 900 -2 100 ]

                              Indeks (2013 = 100)

                              100

                              94

                              79

                              66

                              Kilde: databasen i henhold til artikel 14, stk. 6.

         4.   Import fra andre tredjelande

               (110)

               Følgende tabel viser udviklingen i importen fra tredjelande i den betragtede periode med hensyn til mængde og markedsandel og gennemsnitsprisen på denne import.

                  Tabel 7

                  Import fra andre tredjelande end Kina

                           2013

                           2014

                           2015

                           Den nuværende undersøgelsesperiode

                           Importmængde fra tredjelande (ton)

                           250

                           139

                           20

                           4

                              Indeks (2013 = 100)

                              100

                              56

                              8

                              2

                           Markedsandel for importerede varer fra tredjelande (%)

                           1

                           1

                           0

                           0

                              Indeks (2013 = 100)

                              100

                              62

                              9

                              2

                           Importpris (EUR/ton)

                           3 307

                           2 931

                           Ikke relevant

                           Ikke relevant

                              Kilde: Databasen i henhold til artikel 14, stk. 6.

               (111)

               Importen fra tredjelande var meget lav og ophørte stort set i den nuværende undersøgelsesperiode. Den faldt fra 250 ton i 2013 til stort set nul i den nuværende undersøgelsesperiode. Prisen på denne import var højere end prisen på import fra Kina. Den var under gennemsnitsprisen for EU-erhvervsgrenen i 2013 og 2014. I 2015 var importmængden meget lav (9 ton), og i den nuværende undersøgelsesperiode var den nærmest nul. De gennemsnitlige priser for disse år blev derfor ikke anset for at være repræsentative eller meningsfyldte. Eksporten fra tredjelande var under alle omstændigheder marginal, eftersom den i hele den betragtede periode udgjorde en markedsandel på kun 1 % eller mindre.

         5.   EU-erhvervsgrenens økonomiske situation

               (112)

               I overensstemmelse med grundforordningens artikel 3, stk. 5, undersøgte Kommissionen alle relevante økonomiske faktorer og forhold, der har indflydelse på EU-erhvervsgrenens situation.

               (113)

               Som nævnt i betragtning 94 var denne vurdering baseret på en større andel af EU-produktionen, på baggrund af data fra samarbejdsvillige EU-producenter.

         6.   Produktion

               (114)

               Samlet set steg EU-produktionen med 22 % mellem 2013 og den nuværende undersøgelsesperiode. Den forblev stabil fra 2013 til 2014, den steg med 10 % fra 2014 til 2015 og med yderligere 11 % fra 2015 til den nuværende undersøgelsesperiode. Eftersom produktionsomkostningerne ved den undersøgte vare primært afhænger af prisen på råvaren, som er påvirket af sæsonudsving, var der ikke nogen registrerbar sammenhæng mellem den øgede produktion og de samlede produktionsomkostninger eller den overordnede rentabilitet i EU-erhvervsgrenen.

                  Tabel 8

                  Produktionsmængde

                           2013

                           2014

                           2015

                           Den nuværende undersøgelsesperiode

                           Produktion i mængde (ton)

                           15 432

                           15 580

                           17 055

                           18 900

                              Indeks (2013 = 100)

                              100

                              101

                              111

                              122

                              Kilde: Spørgeskemabesvarelser.

         7.   Produktionskapacitet og kapacitetsudnyttelse

               (115)

               EU-erhvervsgrenens produktionskapacitet steg med 6 % i løbet af den betragtede periode. Denne stigning kan primært tilskrives en enkelt EU-producents investering i 2015.

               (116)

               Kapacitetsudnyttelsen steg løbende fra 43 % i 2013 til 50 % i den nuværende undersøgelsesperiode (dvs. med 7 procentpoint i den betragtede periode). Denne stigning i kapacitetsudnyttelsesgraden skyldes stigningen i produktionsmængden, hvorimod produktionskapaciteten udviklede sig med en lavere hastighed. Kapacitetsudnyttelsen havde imidlertid ikke nogen afgørende indflydelse på det store fald i de gennemsnitlige produktionsomkostninger, der blev registreret i den betragtede periode, hvilket skyldes de i betragtning 127 beskrevne forhold.

                  Tabel 9

                  Produktionskapacitet og kapacitetsudnyttelse

                           2013

                           2014

                           2015

                           Den nuværende undersøgelsesperiode

                           Produktionskapacitet (ton)

                           35 604

                           35 604

                           36 804

                           37 590

                              Indeks (2013 = 100)

                              100

                              100

                              103

                              106

                           Kapacitetsudnyttelse (%)

                           43 %

                           44 %

                           46 %

                           50 %

                              Indeks (2013 = 100)

                              100

                              101

                              107

                              116

                              Kilde: Spørgeskemabesvarelser

         8.   Salgsmængde

               (117)

               EU-erhvervsgrenens samlede salg til ikke forretningsmæssigt forbundne kunder på EU-markedet steg med 33 % i den betragtede periode. Den største stigning fandt sted fra 2014 til 2015, hvor salget steg med 43 %. Mellem 2015 og den nuværende undersøgelsesperiode vendte udviklingen, og salgsmængden faldt med 11 %.

                  Tabel 10

                  EU-erhvervsgrenens salgsmængde

                           2013

                           2014

                           2015

                           Den nuværende undersøgelsesperiode

                           Salg til ikke forretningsmæssigt forbundne parter i Unionen (ton)

                           6 984

                           7 265

                           10 367

                           9 273

                              Indeks (2013 = 100)

                              100

                              104

                              148

                              133

                              Kilde: Spørgeskemabesvarelser.

               (118)

               Salgsmængden blev også fastlagt for alle EU-producenterne på baggrund af EU-erhvervsgrenens faktiske salgsmængde, jf. betragtning 96, og for andre EU-producenter på baggrund af oplysningerne i anmodningen om en udløbsundersøgelse (29).

                  Tabel 11

                  Samlet salgsmængde for alle EU-producenter

                           2013

                           2014

                           2015

                           Den nuværende undersøgelsesperiode

                           Salg til ikke forretningsmæssigt forbundne parter i Unionen (ton)

                           [13 500 -15 500 ]

                           [12 500 -15 000 ]

                           [15 000 -17 000 ]

                           [16 500 -17 500 ]

                              Indeks (2013 = 100)

                              100

                              [90-100]

                              [110-120]

                              [115-125]

                              Kilde: Spørgeskemabesvarelser, anmodning om udløbsundersøgelse.

               (119)

               Stigningen i det samlede salg var mindre end stigningen i EU-erhvervsgrenens salgsmængde. Salgsmængden fastsat på dette grundlag sammenlignet med den tidligere udløbsundersøgelse nævnt i betragtning 3 er faldet. Mellem 2010 (som var den nuværende undersøgelsesperiode i den tidligere udløbsundersøgelse) og 2013 faldt salgsmængden således med [25-35 %] fra 20 623 ton i 2010 til [13 500-15 500 ton] i 2013. På trods af stigningen i salgsmængden i den betragtede periode i den nuværende undersøgelse var salgsmængden i den nuværende undersøgelsesperiode derfor fortsat lavere end gennemsnitssalget i den tidligere udløbsundersøgelse.

         9.   Markedsandel

               (120)

               I den betragtede periode opnåede EU-producenterne en stigning i markedsandel på 14 procentpoint, dvs. at den steg fra 29 % i 2013 til 43 % i den nuværende undersøgelsesperiode. Denne stigning i markedsandelen afspejler, at EU-industriens salg steg i den betragtede periode på trods af et fald i forbruget.

                  Tabel 12

                  EU-erhvervsgrenens markedsandel

                           2013

                           2014

                           2015

                           Den nuværende undersøgelsesperiode

                           Markedsandel (%)

                           27

                           32

                           44

                           41

                              Indeks (2013 = 100)

                              100

                              115

                              152

                              146

                              Kilde: Spørgeskemabesvarelser, anmodning om udløbsundersøgelse og databasen i henhold til artikel 14, stk. 6.

               (121)

               Stigningen i EU-producenternes markedsandel var mindre end stigningen i EU-erhvervsgrenens markedsandel. I den betragtede periode steg samtlige EU-producenters markedsandel med 32 % fra [50-60 %] til [70-80 %].

                  Tabel 13

                  Samtlige EU-producenternes markedsandel

                           2013

                           2014

                           2015

                           Den nuværende undersøgelsesperiode

                           EU-producenternes markedsandel (%)

                           [50-60]

                           [60-70]

                           [65-75]

                           [70-80]

                           EU-producenternes markedsandel, indeks (2013 = 100)

                           100

                           107

                           124

                           132

                              Kilde: Spørgeskemabesvarelser, anmodning om fornyet undersøgelse og databasen i henhold til artikel 14, stk. 6.

         10.   Vækst

               (122)

               Mellem 2013 og den nuværende undersøgelsesperiode, hvor EU-forbruget faldt med 11 %, steg EU-erhvervsgrenens salgsmængde på EU-markedet, og EU-erhvervsgrenens markedsandel steg med 14 procentpoint.

         11.   Beskæftigelse

               (123)

               Der var en stigning i beskæftigelsesgraden i EU-erhvervsgrenen på 9 % mellem 2013 og 2015, og beskæftigelsesgraden forblev stort set stabil i den nuværende undersøgelsesperiode og afspejlede delvist stigningen i produktion og produktionskapacitet.

                  Tabel 14

                  Beskæftigelse

                           2013

                           2014

                           2015

                           Den nuværende undersøgelsesperiode

                           Beskæftigelse (ansatte)

                           153

                           154

                           167

                           167

                              Indeks (2013 = 100)

                              100

                              101

                              109

                              109

                              Kilde: Spørgeskemabesvarelser.

         12.   Produktivitet

               (124)

               EU-erhvervsgrenens produktivitet målt som årlig produktion (i ton) pr. ansat steg med 12 % i den betragtede periode. Dette afspejler den større stigning i produktionen (med 22 %) i forhold til i beskæftigelsen (med 10 %).

                  Tabel 15

                  Produktivitet

                           2013

                           2014

                           2015

                           Den nuværende undersøgelsesperiode

                           Produktivitet (ton pr. ansat)

                           101

                           101

                           102

                           113

                              Indeks (2013 = 100)

                              100

                              100

                              101

                              112

                              Kilde: Spørgeskemabesvarelser.

         13.   Den faktiske dumpingmargens størrelse og overvindelse af virkningerne af tidligere dumping

               (125)

               Der blev konstateret et betydeligt dumpingniveau i denne undersøgelse. Selv om der var en positiv udvikling i EU-erhvervsgrenen for så vidt angår salgsmængde og markedsandel i den betragtede periode, blev de finansielle indikatorer, jf. betragtning 126-137, forværret. Konklusionen var derfor, at EU-erhvervsgrenen ikke har rejst sig helt efter virkningerne af dumpingimporten. I den oprindelige undersøgelse blev der som bekendt konstateret dumpingmargener på 4,7 % og 10,1 % for de to kinesiske eksporterende producenter, der var indrømmet individuelle toldsatser. Dumpingmargenen for alle andre virksomheder var fastsat til 34,9 %. Endvidere blev det fastslået som anført i ovenstående betragtning 74-93, at der er sandsynlighed for fortsat dumping hovedsageligt baseret på den overskydende produktionskapacitet i Kina, kinesiske eksportørers prisadfærd på markederne og EU-markedets tiltrækningskraft. Det konkluderes derfor, at EU-erhvervsgrenen fortsat er sårbar over for de skadevoldende virkninger af eventuel dumpingimport på EU-markedet.

         14.   Priser og faktorer, som påvirker priserne

               (126)

               EU-erhvervsgrenens gennemsnitlige priser ved salg til ikke forretningsmæssigt forbundne kunder på EU-markedet faldt med 47 % mellem 2013 og 2015 og stabiliserede sig på dette niveau i den nuværende undersøgelsesperiode. I absolutte tal faldt salgsprisen fra 5 239 EUR/ton i 2013 til 2 761 EUR/ton i den nuværende undersøgelsesperiode.

               (127)

               Alt efter kvaliteten af vinhøsten er der stor forskel på tilgængeligheden af calciumtartrat, der fremstilles af vinbærme og udgør størstedelen af de samlede omkostninger ved fremstilling af vinsyre. Gode eller dårlige klimatiske forhold har således en indvirkning på det samlede udbud af calciumtartrat og salgspriserne for det, hvilket igen har indflydelse på de årlige gennemsnitlige salgspriser. EU-priserne, der blev konstateret i 2013, var således usædvanligt høje i betragtning af den langsigtede tendens. Desuden har vinhøsten i årene fra 2014 til den nuværende undersøgelsesperiode været bedre i EU, og den årlige gennemsnitlige salgspris har været lavere. Det bør også bemærkes, at klimaforhold og forhold i forbindelse med høsten som nævnt i betragtning 100 spiller en rolle ikke kun for udbuddet af calciumtartrat, men også for efterspørgslen efter den undersøgte vare inden for vinproduktionssektoren. Der er altså et variabelt element i priserne og produktionsomkostningerne for vinsyre, hvilket også blev observeret i den betragtede periode.

               (128)

               Faldet i den gennemsnitlige enhedssalgspris (47 % i den betragtede periode) var hurtigere og kraftigere end faldet i produktionsomkostninger i samme periode (44 % i den betragtede periode). De gennemsnitlige produktionsomkostninger oversteg således den gennemsnitlige enhedssalgspris i 2014 og 2015, med en negativ indvirkning på fortjenesten, hvilket fremgår af tabel 16 herunder.

                  Tabel 16

                  Gennemsnitlige salgspriser og enhedsomkostninger

                           2013

                           2014

                           2015

                           Den nuværende undersøgelsesperiode

                           Gennemsnitlige salgspriser på EU-markedet (EUR/ton)

                           5 239

                           3 490

                           2 768

                           2 761

                              Indeks (2013 = 100)

                              100

                              67

                              53

                              53

                           Enhedsproduktionsomkostninger

                           4 865

                           3 534

                           2 880

                           2 738

                              Indeks (2013 = 100)

                              100

                              73

                              59

                              56

                              Kilde: Spørgeskemabesvarelser.

         15.   Arbejdskraftomkostninger

               (129)

               EU-erhvervsgrenens gennemsnitlige arbejdskraftomkostninger udviklede sig i den betragtede periode som følger:

                  Tabel 17

                  Gennemsnitlige arbejdskraftomkostninger pr. ansat

                           2013

                           2014

                           2015

                           Den nuværende undersøgelsesperiode

                           Arbejdskraftomkostninger pr. ansat (EUR)

                           44 705

                           43 685

                           42 999

                           42 847

                              Indeks (2013 = 100)

                              100

                              98

                              96

                              96

                              Kilde: Spørgeskemabesvarelser.

               (130)

               I den betragtede periode faldt EU-erhvervsgrenens gennemsnitlige arbejdskraftomkostninger pr. ansat med 4 %.

         16.   Lagerbeholdninger

               (131)

               Lagerbeholdningerne var generelt stabile i den betragtede periode. De steg med 10 % fra 2013 til 2014 og faldt kraftigt i 2015 med 60 %. Det skyldes, at EU-erhvervsgrenens salgsmængde steg hurtigere end produktionsmængden det år, som det fremgår af betragtning 114-119. Mellem 2015 og den nuværende undersøgelsesperiode vendte lagerbeholdningerne imidlertid tilbage til niveauet i 2013, da produktionsmængden indhentede den større salgsmængde.

                  Tabel 18

                  Lagerbeholdninger

                           2013

                           2014

                           2015

                           Den nuværende undersøgelsesperiode

                           Slutlagre (ton)

                           2 436

                           2 683

                           1 070

                           2 424

                              Indeks (2013 = 100)

                              100

                              110

                              44

                              100

                              Kilde: Spørgeskemabesvarelser.

         17.   Rentabilitet, likviditet, investeringer, investeringsafkast og evne til at rejse kapital

               (132)

               EU-erhvervsgrenens rentabilitet, likviditet, investeringer og investeringsafkast udviklede sig i den betragtede periode som følger:

                  Tabel 19

                  Rentabilitet, likviditet, investeringer og investeringsafkast

                           2013

                           2014

                           2015

                           Den nuværende undersøgelsesperiode

                           Rentabilitet ved salg i EU til ikke forretningsmæssigt forbundne kunder (% af omsætningen)

                           7,1 %

                           – 1,2 %

                           – 4,0 %

                           0,8 %

                              Indeks (2013 = 100)

                              100

                              – 18

                              – 56

                              12

                           Likviditet (i EUR)

                           6 292 920

                           1 624 457

                           – 619 997

                           154 944

                              Indeks (2013 = 100)

                              100

                              26

                              – 10

                              2

                           Investeringer (EUR)

                           901 901

                           906 141

                           4 405 499

                           2 099 201

                              Indeks (2013 = 100)

                              100

                              100

                              488

                              233

                           Investeringsafkast (%)

                           2,9

                           – 0,3

                           – 0,3

                           0,1

                              Indeks (2013 = 100)

                              100

                              – 12

                              – 9

                              3

                              Kilde: Spørgeskemabesvarelser.

               (133)

               EU-erhvervsgrenens rentabilitet blev bestemt som nettooverskuddet før skat ved salg af samme vare til ikke forretningsmæssigt forbundne kunder i Unionen udtrykt i procent af omsætningen i forbindelse med dette salg. Rentabiliteten for EU-erhvervsgrenens salg af samme vare i den betragtede periode til ikke forretningsmæssigt forbundne kunder på EU-markedet faldt fra 7,1 % til næsten nul (0,8 %), hvilket svarer til et generelt fald på 88 %. Dette er i overensstemmelse med, at salgspriserne faldt hurtigere end produktionsomkostningerne. Rentabiliteten faldt således mest fra 2013 til 2014, da EU-erhvervsgrenen oplevede tab på – 1,2 %. Tabene steg i 2015 og nåede op på – 4,0 %. I den nuværende undersøgelsesperiode steg rentabiliteten igen og nåede lidt mere positive niveauer. Den positive udvikling hænger sammen med stigningen i produktionen, kapacitetsudnyttelsesgraden og produktiviteten, hvilket bidrog til faldet i produktionsomkostninger pr. ton. De gennemsnitlige salgspriser var fortsat konstante, og det bidrog til at forbedre rentabiliteten mellem 2015 og den nuværende undersøgelsesperiode. I hele den betragtede periode var rentabiliteten under 8 % af målfortjenesten for denne erhvervsgren.

               (134)

               Nettolikviditeten er et udtryk for EU-producenternes evne til at selvfinansiere deres aktiviteter. I overensstemmelse med den forringede rentabilitet faldt likviditeten med 98 % i den betragtede periode: den faldt med 75 % i 2014 og blev negativ i 2015. I den nuværende undersøgelsesperiode var den kun marginalt over nul.

               (135)

               EU-erhvervsgrenens investeringer i produktionen af samme vare steg samlet set med 133 % i den betragtede periode. Det skyldes nogle store investeringer, navnlig i 2015 og i den nuværende undersøgelsesperiode. Disse investeringer blev dog foretaget af få virksomheder. Den største individuelle investering, som udgjorde over 50 % af de samlede investeringer i 2015, var knyttet til flytning af aktiviteter.

               (136)

               Investeringsafkastet er fortjenesten udtrykt i procent af den bogførte nettoværdi af investeringerne. I overensstemmelse med den forringede rentabilitet blev det negativt i 2014 og 2015 og var kun på 0,1 % i den nuværende undersøgelsesperiode. Samlet var investeringsafkastet lavt i hele den betragtede periode.

               (137)

               Den lavere likviditet har forringet EU-erhvervsgrenens evne til at rejse kapital via internt genererede midler. Som følge heraf forværredes evnen til at rejse kapital i forhold til den tidligere udløbsundersøgelse. Der var dog intet, der tydede på, at det påvirkede evnen til at videreføre forretningsaktiviteterne eller foretage investeringer.

         18.   Konklusion vedrørende skade

               (138)

               Skadesindikatorer såsom produktion, salgsmængde og markedsandel, udviste en positiv udviklingstendens i den betragtede periode. Disse udviklingstendenser havde imidlertid ikke nogen positiv indvirkning på den samlede finansielle situation for EU-erhvervsgrenen. Tværtimod udviste EU-erhvervsgrenens rentabilitet en kraftig nedadgående tendens i den betragtede periode, og erhvervsgrenen havde endda tab i 2014 og 2015. I den nuværende undersøgelsesperiode lå EU-erhvervsgrenen kun lidt over nulpunktet. Andre finansielle indikatorer såsom likviditet og investeringsafkast blev også forværret, og deres værdier var negative i den betragtede periode.

               (139)

               Som nævnt i betragtning 2 blev den nuværende antidumpingtold indført på import af vinsyre fra Kina, undtagen fra Hangzhou Bioking. EU-erhvervsgrenen led ikke desto mindre under indvirkningerne af dumpingimport fra Kina. Der var især et stort pristryk fra dumpingimport, der underbød EU-erhvervsgrenens priser med 19 % på trods af de indførte antidumpingforanstaltninger. På grund af pristrykket var EU-erhvervsgrenen ikke i stand til at fastholde sine priser over produktionsomkostningerne. Dette havde en negativ indvirkning på situationen i EU-erhvervsgrenen, hvilket fremgår af faldet i salgspriserne og rentabiliteten samt andre finansielle skadesindikatorer. På trods af EU-erhvervsgrenens øgede salgsmængde og markedsandel faldt rentabiliteten i den betragtede periode (selv om den steg igen i den nuværende undersøgelsesperiode, nåede den kun op på et niveau lidt over nulpunktet) samt likviditeten og investeringsafkastet. På denne baggrund var konklusionen, at de eksisterende foranstaltninger ikke fuldstændig opnår de tiltænkte virkninger, og at EU-erhvervsgrenen fortsat er sårbar over for de skadevoldende virkninger ved dumpet import til EU-markedet.

               (140)

               Efter fremlæggelsen af oplysninger fremsatte en enkelt kinesisk eksporterende producent flere påstande vedrørende skadesanalysen:

               (141)

               For det første mente denne part, at visse skadesindikatorer var utroværdige på grund af forskellene mellem indikatorerne i denne undersøgelse og i den undersøgelse, der er omhandlet i betragtning 5. Denne part henviste navnlig til forbruget i Unionen, lagerbeholdningerne og EU-erhvervsgrenens rentabilitet. Det hævdedes, at Kommissionen ikke forklarede disse forskelle tilstrækkeligt, og at brug af et andet datasæt ville have ført til andre konklusioner med hensyn til skade.

               (142)

               I den forbindelse skal det bemærkes, at grunden til forskellene mellem data er omhandlet i betragtning 94-98. I den undersøgelse, der henvises til i betragtning 5, blev de makroøkonomiske skadesindikatorer såsom produktion, salgsmængde og markedsandel således vurderet på baggrund af data fra alle EU-producenter, mens disse indikatorer i den nuværende undersøgelse blev vurderet på grundlag af en større andel af EU-erhvervsgrenen. Der er derfor forskel på værdierne for nogle indikatorer mellem disse undersøgelser. Denne part tilvejebragte ikke yderligere elementer til støtte for sin påstand. Påstanden afvises derfor.

               (143)

               For det andet hævdede samme part, at visse indikatorer såsom salgsmængde, markedsandel, produktionsmængde, produktionskapacitet og kapacitetsudnyttelse, beskæftigelse, produktivitet, arbejdskraftomkostninger, likviditet og investeringer udviste en positiv udviklingstendens. Derfor kunne det ikke konkluderes, at EU-erhvervsgrenen led væsentlig skade. I den forbindelse fandt Kommissionen for det første ikke, at EU-erhvervsgrenen led væsentlig skade, og mente kun, at den fortsat var sårbar over for de skadevoldende virkninger ved dumpet import til EU-markedet, og for det andet havde de positive udviklingstendenser inden for visse indikatorer som nævnt i betragtning 138 ikke nogen positiv indvirkning på den samlede finansielle situation for EU-erhvervsgrenen. Derfor afvises denne påstand.

               (144)

               For det tredje hævdedes det, at skaden ikke kunne være forårsaget af den import, der var omfattet af foranstaltninger. En enkelt part hævdede, at andre faktorer, som angiveligt kunne skade EU-erhvervsgrenen, var faldet i forbruget og EU-erhvervsgrenens investeringer. Denne part hævdede også, at der burde have været foretaget en særskilt analyse for vinsyre fra naturlig produktion på den ene side og vinsyre fra syntetisk produktion på den anden side. I den forbindelse bør det bemærkes, at undersøgelsen ikke viste, at EU-erhvervsgrenen led væsentlig skade. Kommissionen mente kun, at EU-erhvervsgrenen fortsat var sårbar over for de skadevoldende virkninger af dumpingimport på EU-markedet. Kommissionen undersøgte derfor, om der var sandsynlighed for fornyet skade i overensstemmelse med grundforordningens artikel 11, stk. 2. Ovennævnte påstande blev derfor afvist.

               (145)

               Alt i alt kunne ingen af ovennævnte påstande rokke ved resultaterne og konklusionerne som beskrevet i betragtning 139, og de bekræftes hermed.

         F.   SANDSYNLIGHED FOR FORNYET SKADE

   1.   Indledende bemærkninger

               (146)

               Det fremgik af undersøgelsen, at importen fra Kina skete til dumpingpriser i den nuværende undersøgelsesperiode, og at der var sandsynlighed for fortsat dumping, hvis foranstaltningerne fik lov til at udløbe.

               (147)

               I den betragtede periode befandt EU-erhvervsgrenen sig i en sårbar situation, hvor den stadig var udsat for de skadevoldende virkninger af dumpingimporten fra Kina.

               (148)

               I henhold til grundforordningens artikel 11, stk. 2, blev det derfor vurderet, om der er sandsynlighed for fornyet skade, hvis foranstaltningerne over for Kina får lov til at udløbe i henhold til grundforordningens artikel 11, stk. 2.

               (149)

               For at fastsætte sandsynligheden for fornyet skade blev følgende elementer analyseret: produktion og uudnyttet kapacitet i Kina, EU-markedets tiltrækningskraft, det forventede prisniveau for importen fra Kina til EU's marked og den forventede indvirkning på EU-erhvervsgrenen.

               (150)

               Som nævnt ovenfor i betragtning 34 og 35 var det i lyset af de kinesiske eksporterende producenters manglende samarbejdsvilje nødvendigt at basere analysen herunder vedrørende det kinesiske hjemmemarked og eksport fra Kina til andre tredjelande på tilgængelige oplysninger i henhold til grundforordningens artikel 18, dvs. oplysninger i anmodningen, databasen i henhold til artikel 14, stk. 6, den kinesiske database, GTA-databasen, offentligt tilgængelige oplysninger såsom virksomheders websteder og uddrag fra publikationer fra markedsanalysebureauer og data indsamlet under tidligere undersøgelser (30).

         2.   Produktion og uudnyttet kapacitet i Kina samt EU-markedets tiltrækningskraft

               (151)

               Den samlede produktionskapacitet for kinesiske producenter, der er omfattet af foranstaltningerne, var på 54 000 ton, og den uudnyttede kapacitet var på mellem 24 000 og 28 000 ton. Den uudnyttede kapacitet var mellem 6 % og 24 % højere end det samlede forbrug i EU i den nuværende undersøgelsesperiode.

               (152)

               Det skal endvidere bemærkes, at der ikke findes nogen større begrænsninger i produktionsmængderne for den kinesiske produktion i betragtning af de syntetiske produktionsmetoder i modsætning til producenterne i EU-erhvervsgrenen, som anvender naturlige råvarer, nemlig vinbærme. Den kinesiske kapacitet og potentialet for yderligere eksport er således ikke begrænset til det aktuelle niveau.

               (153)

               Det blev også slået fast, at kinesiske producenter var meget eksportorienterede, og at de har et stort potentiale for at øge deres eksportmængder, navnlig til EU, hvis foranstaltningerne får lov til at udløbe.

               (154)

               Som fastslået i betragtning 89-93 er EU-markedet attraktivt for kinesiske eksportører, og der er derfor et stærkt incitament til at øge eksporten til Unionen med betydeligere mængder, hvis foranstaltningerne får lov til at udløbe.

         3.   Priser på kinesisk import

               (155)

               Kinesisk import underbød EU-erhvervsgrenens salgspris med 19 %. Som en angivelse af det prisniveau, hvorpå det er sandsynligt, at den kinesiske undersøgte vare vil blive importeret til EU-markedet, hvis foranstaltningerne ophæves, blev de kinesiske importpriser til EU uden antidumpingtold taget i betragtning. Sammenligningen i den nuværende undersøgelsesperiode viste, at de kinesiske priser uden antidumpingtold ville underbyde EU-erhvervsgrenens salgspriser med 26 % i gennemsnit.

               (156)

               Desuden blev eksportpriserne på den undersøgte vare fra Kina til andre tredjelande, analyseret. Som forklaret i betragtning 85-88 herover eksporterede kinesiske producenter store mængder af den undersøgte vare til andre tredjelande end Unionen. De kinesiske priser ved salg til andre tredjelande var i gennemsnit også 26 % lavere end EU-erhvervsgrenens priser.

               (157)

               På dette grundlag var konklusionen, at importen fra Kina sandsynligvis vil lægge et endnu større prispres på EU-erhvervsgrenen end det, den har udøvet i den nuværende undersøgelsesperiode, hvis foranstaltningerne ophæves.

         4.   Den sandsynlige indvirkning på EU-erhvervsgrenen

               (158)

               Det kan på baggrund af ovenstående konkluderes det, at kinesiske eksporterende producenter uden antidumpingforanstaltninger vil have et incitament til i betydelig grad at øge omfanget af deres import til EU-markedet til lave dumpingpriser, der vil udøve et nedadgående pres på priserne i Unionen.

               (159)

               En stigende mængde af kinesisk import — hvilket er et sandsynligt scenarie i lyset af den tilgængelige uudnyttede kapacitet — vil i kombination med det forventede yderligere pristryk sandsynligvis uden antidumpingtold have en væsentlig negativ indvirkning på EU-erhvervsgrenens situation.

               (160)

               Hvis dette scenarie skulle opstå, er det usandsynligt, at EU-erhvervsgrenen vil være i stand til at sænke sine priser uden at lide store tab for at modsvare yderligt faldende kinesiske priser uden antidumpingtold. En indikation herpå er, at EU-erhvervsgrenen i den betragtede periode ikke reducerede sine salgspriser til et niveau, der ville have modsvaret priserne på kinesisk import, på trods af de faldende produktionsomkostninger, fordi priserne allerede var lavere end omkostningerne.

               (161)

               Hvis EU-erhvervsgrenen bevarer sit prisniveau er det desuden sandsynligt, at den i så fald vil miste salg og markedsandel, eftersom betydeligt større importmængder fra Kina sandsynligvis vil komme ind på markedet til endnu lavere priser. Dette ville medføre yderligere tab for EU-erhvervsgrenen.

         5.   Konklusion om sandsynligheden for fornyet skade

               (162)

               På denne baggrund var konklusionen, at en ophævelse af foranstaltningerne efter al sandsynlighed vil medføre en stigning i dumpingimporten med oprindelse i Kina, hvilket vil føre til et pres i nedadgående retning på EU-erhvervsgrenens priser og en yderligere forværring af EU-erhvervsgrenens allerede alvorlige økonomiske situation. Konklusionen er derfor, at en ophævelse af foranstaltningerne over for Kina efter al sandsynlighed vil medføre fornyet skade for EU-erhvervsgrenen.

               (163)

               En enkelt eksporterende producent hævdede, at der ikke var sandsynlighed for fornyet skade, hvis antidumpingtolden blev ophævet. Til støtte for denne påstand hævdedes det, at pristrykket i Unionen skyldtes EU-erhvervsgrenen, og at kinesiske eksporterende producenter ikke sænkede deres salgspriser på linje med faldet i importmængden, hvilket viste, at de ikke havde til hensigt at sænke priserne med henblik på at øge markedsandelen.

               (164)

               I den forbindelse bør det påpeges, at sådanne påstande ikke tager højde for, at produktionskapaciteten og den uudnyttede kapacitet i Kina, EU-markedets tiltrækningskraft i forhold til kinesisk import og det mulige prisniveau for kinesisk import alle bidrager til Kommissionens konklusioner med hensyn til sandsynligheden for fornyet skade, hvis foranstaltningerne ophæves. Disse aspekter er forklaret tilstrækkeligt i betragtning 151-161. Endvidere blev der ikke fremlagt nye fakta til støtte for disse påstande. Denne påstand blev derfor afvist.

         G.   UNIONENS INTERESSER

   1.   Indledning

               (165)

               I henhold til grundforordningens artikel 21 undersøgte Kommissionen, om en opretholdelse af de eksisterende antidumpingforanstaltninger mod Kina ville være i strid med Unionens interesse som helhed. Unionens interesser blev fastlagt på grundlag af en vurdering af alle de forskellige involverede parters interesser, herunder EU-erhvervsgrenens, importørernes og brugernes interesser.

               (166)

               Alle interesserede parter fik mulighed for at fremsætte bemærkninger, jf. grundforordningens artikel 21, stk. 2.

               (167)

               Som bekendt blev vedtagelsen og videreførelsen af foranstaltninger i den oprindelige undersøgelse samt i den efterfølgende fornyede udløbsundersøgelse ikke betragtet som værende i strid med Unionens interesser. Da nærværende undersøgelse er en fornyet undersøgelse med analyse af en situation, hvor der allerede er blevet indført antidumpingforanstaltninger, giver det endvidere mulighed for at foretage en vurdering af eventuelle uønskede negative indvirkninger for de berørte parter af de gældende antidumpingforanstaltninger.

               (168)

               På dette grundlag blev det undersøgt, om der trods konklusionerne om sandsynligheden for fornyet skadevoldende dumping var tvingende grunde til at konkludere, at det ikke er i EU's interesse at opretholde foranstaltninger i dette særlige tilfælde.

         2.   EU-erhvervsgrenens og andre EU-producenters interesser

               (169)

               På baggrund af ovenstående konkluderede Kommissionen, at situationen for EU-erhvervsgrenen ville forværres, hvis foranstaltningen blev ophævet, og medføre fornyet alvorlig skade. EU-erhvervsgrenen ville ikke være i stand til at konkurrere med den større mængde kinesisk import solgt til skadevoldende dumpingpriser. Hvis foranstaltningerne får lov til at udløbe, vil enhver genopretning være usandsynlig, og nogle virksomheders overlevelse ville være i fare, hvilket ville medføre lukninger og tab af arbejdspladser på EU-markedet.

               (170)

               Som nævnt i betragtning 127 har klimaforhold og forhold i forbindelse med høsten en indvirkning på EU-erhvervsgrenens produktionsomkostninger og priser. Under tidligere undersøgelser har EU-erhvervsgrenen formået at skabe fortjeneste under favorable forhold og vist sig at være bæredygtig. I denne undersøgelse har EU-erhvervsgrenen i den betragtede periode imidlertid haft tab, fordi dumpet import fra Kina på trods af foranstaltningerne fortsat er kommet ind på EU-markedet og har underbudt EU-erhvervsgrenens priser og trykket priserne ned under EU-erhvervsgrenens produktionsomkostninger, som forklaret i betragtning 133 og 139.

               (171)

               Det kan med rimelighed antages, at EU-erhvervsgrenen fortsat vil drage fordel af foranstaltningerne, og at opretholdelsen af antidumpingforanstaltningerne vil hjælpe EU-erhvervsgrenen med at hæve sine priser til et rimeligt niveau, der dækker produktionsomkostningerne og derved forbedrer rentabiliteten.

               (172)

               I overensstemmelse hermed konkluderede Kommissionen, at det helt klart vil være i EU-erhvervsgrenens interesse, at antidumpingforanstaltningerne opretholdes.

         3.   Importørernes interesser

               (173)

               Ingen importører samarbejdede i denne sag. Der mindes om, at det i de foregående undersøgelser blev fastslået, at indførelsen af foranstaltninger ikke ville medføre betydelige indvirkninger. Ingen forhandlere eller importører samarbejdede i forbindelse med denne undersøgelse. Da der ikke foreligger beviser for, at de gældende foranstaltninger i væsentlig grad påvirkede importørerne, konkluderede Kommissionen, at en fortsættelse af foranstaltningerne ikke vil påvirke EU-importørernes interesser.

         4.   Brugernes interesser

               (174)

               Den undersøgte vare anvendes hovedsageligt inden for vin- og fødevareindustrien som et tilsætningsstof i føde- og drikkevarer og i bygge- og anlægsindustrien som et brandhæmmende middel i forbindelse med gipsfremstilling.

               (175)

               Ti kendte brugere er blevet kontaktet i forbindelse med denne undersøgelse og opfordret til at samarbejde. Fire brugere besvarede spørgeskemaet, to var aktive i bygge- og anlægsindustrien, og de to andre var aktive i fødevareindustrien.

               (176)

               I den tidligere fornyede udløbsundersøgelse blev det fastslået, at den undersøgte vare ikke udgør en væsentlig del af omkostningerne ved gipsprodukter, hvor det anvendes (31). På baggrund af besvarelser fra brugere i bygge- og anlægsindustrien blev det fastslået, at situationen ikke er væsentligt anderledes i forbindelse med denne undersøgelse. Kommissionen konkluderede derfor, at fortsættelsen af foranstaltningerne vil have en ubetydelig indflydelse på omkostningerne og på bygge- og anlægsindustriens konkurrencemæssige situation.

               (177)

               To større brugere fra fødevaresektoren samarbejdede i forbindelse med proceduren. Det blev fastslået, at begge virksomheder var rentable på koncernniveau. Det blev desuden i den tidligere fornyede udløbsundersøgelse (32) slået fast, at også de produktlinjer, hvortil den undersøgte vare blev anvendt som en af råvarerne, var rentable, og at salget af varer, hvortil den undersøgte vare blev anvendt, kun udgjorde en lille procentdel af deres samlede omsætning. Ingen af de samarbejdsvillige brugere i fødevaresektoren kunne godtgøre, at situationen ville være væsentligt anderledes i forbindelse med denne undersøgelse. Kommissionen kan således konkludere, at fortsættelsen af foranstaltningerne ikke i urimelig grad vil berøre brugerne i fødevareindustrien.

               (178)

               Det bør også tages i betragtning, at EU-erhvervsgrenens levedygtighed er nødvendig med henblik på at fastholde forskellige forsyningskilder for den undersøgte vare, hvilket også er i brugernes interesse. En betydelig del af den kinesiske import er desuden fra Hangzhou Bioking, som ikke er pålagt antidumpingtold. Selv hvis foranstaltninger mod Kina som helhed bliver fastholdt, vil Hangzhou Bioking ikke blive berørt af disse foranstaltningers anvendelsesområde.

         5.   Konklusion vedrørende Unionens interesser

               (179)

               I betragtning af alle ovenstående forhold konkluderede Kommissionen, at der ikke er nogen tvingende grunde til ikke at opretholde de gældende antidumpingforanstaltninger.

         H.   ANTIDUMPINGFORANSTALTNINGER

               (180)

               Alle parter blev underrettet om de væsentligste kendsgerninger og betragtninger, på grundlag af hvilke det er hensigten at anbefale, at de nuværende foranstaltninger på importen af den undersøgte vare opretholdes. De fik også en frist, inden for hvilken de kunne fremsætte bemærkninger til fremlæggelsen af disse oplysninger.

               (181)

               Det følger af ovenstående betragtninger, at antidumpingforanstaltningerne vedrørende importen af den undersøgte vare med oprindelse i Kina bør opretholdes, jf. grundforordningens artikel 11, stk. 2.

               (182)

               I lyset af Domstolens seneste retspraksis (33) er det hensigtsmæssigt at fastsætte de morarenter, der skal betales i tilfælde af tilbagebetaling af en endelig told, fordi de pågældende bestemmelser vedrørende told ikke fastsætter en sådan rente, og anvendelsen af nationale regler ville føre til urimelige konkurrenceforvridninger mellem de økonomiske aktører, alt efter hvilken medlemsstat der vælges til fortoldningen.

               (183)

               Det udvalg, der er nedsat ved artikel 15, stk. 1, i forordning (EU) 2016/1036, har ikke afgivet udtalelse —

         VEDTAGET DENNE FORORDNING:
   Artikel 1
   1.   Der indføres en endelig antidumpingtold på importen af vinsyre, bortset fra D-(-)-vinsyre med en negativ optisk rotation på mindst 12,0 grader, målt i en vandig opløsning i henhold til metoden i Den Europæiske Farmakopé, i øjeblikket henhørende under KN-kode ex 2918 12 00 (Taric-kode 2918120090) og med oprindelse i Folkerepublikken Kina.
   2.   Den endelige antidumpingtold fastsættes til følgende af nettoprisen, frit Unionens grænse, ufortoldet, for de i stk. 1 beskrevne varer fremstillet af følgende virksomheder:

               Virksomhed

               Toldsats

               Taric-tillægskode

               Changmao Biochemical Engineering Co., Ltd, Changzhou

               10,1 %

               A688

               Ninghai Organic Chemical Factory, Ninghai

               8,3 %

               A689

               Alle andre virksomheder (undtagen Hangzhou Bioking Biochemical Engineering Co. Ltd, Hangzhou — Taric-tillægskode A687 )

               34,9 %

               A999

         3.   Gældende bestemmelser vedrørende told finder anvendelse, medmindre andet er fastsat. De morarenter, der skal betales i tilfælde af tilbagebetaling, der giver anledning til retten til betaling af morarenter, er den sats, der anvendes af Den Europæiske Centralbank til dennes vigtigste refinansieringstransaktioner, som er offentliggjort i C-udgaven af Den Europæiske Unions Tidende, der er gældende den første kalenderdag i den måned, hvor fristen udløber, forhøjet med et procentpoint.
   4.   Anvendelsen af de individuelle toldsatser, der er anført for virksomhederne i stk. 2, er betinget af, at der fremlægges en gyldig handelsfaktura for medlemsstaternes toldmyndigheder. Handelsfakturaen skal indeholde en erklæring, der er dateret og underskrevet af en ansat i den enhed, der har udstedt handelsfakturaen, med angivelse af den pågældendes navn og funktion og med følgende ordlyd: »Undertegnede bekræfter, at den [mængde] vinsyre, der er solgt til eksport til Den Europæiske Union, og som er omfattet af denne faktura, er fremstillet af [virksomhedens navn og adresse] [Taric-tillægskode] i Folkerepublikken Kina. Jeg erklærer, at oplysningerne i denne faktura er fuldstændige og korrekte.« Hvis der ikke fremlægges en sådan faktura, anvendes den toldsats, der gælder for alle andre virksomheder.
   Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 28. juni 2018.

            På Kommissionens vegne

         Jean-Claude JUNCKER

            Formand

      (1)  EUT L 176 af 30.6.2016, s. 21.

      (2)  Europa-Parlamentets og Rådets forordning (EU) 2017/2321 af 12. december 2017 om ændring af forordning (EU) 2016/1036 om beskyttelse mod dumpingimport fra lande, der ikke er medlemmer af Den Europæiske Union, og af forordning (EU) 2016/1037 om beskyttelse mod subsidieret indførsel fra lande, der ikke er medlemmer af Den Europæiske Union (EUT L 338 af 19.12.2017, s. 1).

      (3)  Rådets forordning (EF) nr. 130/2006 af 23. januar 2006 om indførelse af en endelig antidumpingtold på importen af vinsyre med oprindelse i Folkerepublikken Kina og om endelig opkrævning af den midlertidige told (EUT L 23 af 27.1.2006, s. 1).

      (4)  Rådets forordning (EF) nr. 150/2008 af 18. februar 2008 om ændring af anvendelsesområdet for de antidumping foranstaltninger, der indførtes ved forordning (EF) nr. 130/2006 vedrørende importen af vinsyre med oprindelse i Folkerepublikken Kina (EUT L 48 af 22.2.2008, s. 1).

      (5)  Rådets gennemførelsesforordning (EU) nr. 332/2012 af 13. april 2012 om ændring af forordning (EF) nr. 130/2006 om indførelse af en endelig antidumpingtold på importen af vinsyre med oprindelse i Folkerepublikken Kina og om endelig opkrævning af den midlertidige told og om fritagelse af virksomheden Hangzhou Bioking Biochemical Engineering Co., Ltd for de endelige foranstaltninger (EUT L 108 af 20.4.2012, s. 1).

      (6)  »Mexico — Definitive Anti-Dumping Measures on Beef and Rice«, WT/DS 295/AB/R, 29. november 2005.

      (7)  Rådets gennemførelsesforordning (EU) nr. 349/2012 af 16. april 2012 om indførelse af en endelig antidumpingtold på importen af vinsyre med oprindelse i Folkerepublikken Kina efter en udløbsundersøgelse i henhold til artikel 11, stk. 2, i forordning (EF) nr. 1225/2009 (EUT L 110 af 24.4.2012, s. 3).

      (8)  Rådets gennemførelsesforordning (EU) nr. 626/2012 af 26. juni 2012 om ændring af gennemførelsesforordning (EU) nr. 349/2012 om indførelse af en endelig antidumpingtold på importen af vinsyre med oprindelse i Folkerepublikken Kina (EUT L 182 af 13.7.2012, s. 1).

      (9)  Meddelelse om indledning af en antidumpingprocedure vedrørende importen af vinsyre med oprindelse i Folkerepublikken Kina, begrænset til én kinesisk eksporterende producent, Hangzhou Bioking Biochemical Engineering Co., Ltd (EUT C 434 af 4.12.2014, s. 9).

      (10)  Kommissionens gennemførelsesafgørelse (EU) 2016/176 af 9. februar 2016 om afslutning af antidumpingproceduren vedrørende importen af vinsyre med oprindelse i Folkerepublikken Kina og produceret af Hangzhou Bioking Biochemical Engineering Co., Ltd (EUT L 33 af 10.2.2016, s. 14) (»Kommissionens gennemførelsesafgørelse (EU) 2016/176«).

      (11)  Rettens dom af 1. juni 2017, Changmao Biochemical Engineering mod Rådet, T-442/12, ECLI:EU:T:2017:372.

      (12)  EUT C 329 af 7.9.2016, s. 5.

      (13)  EUT C 122 af 19.4.2017, s. 8.

      (14)  Dvs. undersøgelser, som førte til den tidligere udløbsundersøgelse, gennemførelsesforordning (EU) nr. 626/2012 og gennemførelsesafgørelse (EU) 2016/176.

      (15)  Undersøgelser, som førte til forordning (EF) nr. 130/2006, gennemførelsesforordning (EU) nr. 349/2012 og (EU) nr. 626/2012.

      (16)  Flowdiagrammet over Changmao Biochemicals syntetiske produktion er beskrevet på side 2 i virksomhedens årsberetning fra 2016, der kan hentes på http://www.cmbec.com.hk/html/investor_report.php (tilgået den 24.4.2018).

      (17)  https://ihsmarkit.com/products/tartaric-acid-chemical-economics-handbook.html (tilgået den 24.4.2018).

      (18)  Af fortrolighedshensyn blev der anvendt et interval, eftersom det nøjagtige tal blev beregnet ved hjælp af data fra en enkelt argentinsk eksporterende producent.

      (19)  Rettens dom af 3. maj 2018, Distillerie Bonollo m.fl. mod Rådet, T-431/12, ECLI:EU:T:2018:251.

      (20)  Undersøgelser, som førte til gennemførelsesforordning (EU) nr. 626/2012 og gennemførelsesafgørelse (EU) 2016/176.

      (21)  På baggrund af oplysninger offentliggjort af et markedsanalysebureau (https://globenewswire.com/news-release/2016/02/09/808759/0/en/Tartaric-Acid-Market-Is-Expected-To-Reach-USD-425-Million-By-2020-Radiant-Insights-Inc.html, tilgået den 19.4.2018) var verdensmarkedet for vinsyre i 2013 på 60 560 ton og steg med 5,3 % om året. Dette svarer til et verdensmarked på ca. 70 700 ton i den nuværende undersøgelsesperiode. I henhold til et cirkeldiagram offentliggjort af et andet markedsanalysebureau https://ihsmarkit.com/products/tartaric-acid-chemical-economics-handbook.html, tilgået den 19.4.2018) udgjorde det kinesiske marked ca. 12 % af verdensmarkedet. Fra disse kilder kan det udledes, at den indenlandske kinesiske efterspørgsel var på ca. 8 500 ton i den nuværende undersøgelsesperiode.

      (22)  I betragtning 78-83 er tallene anført i intervaller for at bevare fortroligheden, når de kun omhandler to eksporterende producenter (fordi nøjagtige tal ville give disse eksporterende producenter mulighed for at fraregne den andens tal), eller når nøjagtige tal ville give mulighed for at beregne tallene for Hangzhou Bioking.

      (23)  https://globenewswire.com/news-release/2016/02/09/808759/0/en/Tartaric-Acid-Market-Is-Expected-To-Reach-USD-425-Million-By-2020-Radiant-Insights-Inc.html [sidst tilgået den 24.4.2018].

      (24)  I henhold til Hangzhou Biokings websted (http://biokingco.web.testwebsite.cn/En/About/#about4 tilgået den 19.4.2018) blev en nye linje med en kapacitet på 25 000 ton/år taget i brug efter den nuværende undersøgelsesperiode.

      (25)  https://ihsmarkit.com/products/tartaric-acid-chemical-economics-handbook.html (tilgået den 24.4.2018).

      (26)  Fob-priserne på kinesisk eksport til EU var på mellem [1,9-2,0] EUR/kg, mens priserne på eksport til tredjelande var på mellem [1,75-1,85] EUR/kg.

      (27)  Fastsat på baggrund af bekræftede besvarelser på spørgeskemaet for samarbejdsvillige EU-producenter og på baggrund af data i anmodningen for de resterende to producenter.

      (28)  Priserne vedrører én eksporterende producent. Af fortrolighedshensyn er de derfor angivet som intervaller.

      (29)  Eftersom kun to EU-producenter ikke samarbejdede, skal tallene for alle EU-producenter angives i intervaller af fortrolighedshensyn.

      (30)  Undersøgelser, som førte til gennemførelsesforordning (EU) nr. 349/2012 og (EU) nr. 626/2012 samt gennemførelsesafgørelse (EU) 2016/176.

      (31)  Se betragtning 108 i den tidligere udløbsundersøgelse, hvoraf det fremgår, at »vinsyre udgør mindre end 2 % af omkostningerne ved gipsprodukter, hvor det anvendes«.

      (32)  Se betragtning 109 i gennemførelsesforordning (EU) nr. 349/2012.

      (33)  Domstolens dom af 18. januar 2017, Wortmann, C-365/15, EU:C:2017:19, præmis 35 til 39.